
Ut componant singulas notiones et tota enuntiata, tres 
adhibent Romani particulas et, que, ac vel atque. Discrimen 
quod inter eas intercedat et qui proprie cuique sit usus, qui 
indicare volet, ita fere dicet: per et enumerari verba vel 
sententias interiore ratione neglecta, per ac (atque) xm* 
adiungi vel quae cum gravitate quadam pronuntientur, per 
que comprehendi quae arte cohaereant. Sed ut fere ver¬ 
borum, quae in frequenti usu sunt, genuina et prima signi¬ 
ficatio deflectitur et paululum commutatur, sic illae quoque 
particulae paulatim cum cura distingui desierunt et soli con- 
iungendi muneri inservientes invicem sedes commutarunt. 
Ventum igitur procedente tempore eo est, ut qua particula 
uti vellet, haud raro in scriptoris arbitrio positum esset. 
Velut abhorrent a priorum temporum severitate quae apud 
Tacitum saepissime leguntur complura eiusdem iuris verba 
variis modis copulata. Ita et ideo et ideoque in Senecae 
libris promiscue adhibita sunt, quorum prius Quintiliani in¬ 
stitutiones legenti rarjssime occurret. Similique modo vitat 
Curtius Rufus et et ac particulam cum iam coniunctam. 
Quare quam vario dicendi genere utantur scriptores, vel ex 
levissimarum harum particularum usu et frequentia intelle¬ 
gitur. Non magnopere discrepa't in Curtii historia numero 
et ab que, at rursus longe hoc frequentius est quam ac et 
atque. Videbis enim, si rem ad calculos revocaveris, in 
primis duobus libris et positum circiter 470 locis, que 350, ac 
50, atque 25. Seneca autem qui minus perpolitis verbis quam 
gravibus sententiis animos movet, leviore vinculo orationis 
membra conectere solet. In epistulis quidem et ita praeva- 

Iere, ut longo spatio antecedat reliquas particulas, que et 
atque (ac) fere aequa esse numeri doceant hi: et 3500, que 
550, ac 350, atque 100. Quod idem dicendum erit de libris 
beneficiorum, quibus ex dissoluto et conciso stili genere 
maxima cum epistulis similitudo est. In dialogis vero que 
cum fere exaequet usum et particulae, longe tamen superat 
cum ac tum eam formam, qua nimis Seneca abstinuit atque. 
Ita in dialogo qui est de tranquillitate animi, et circa 
300 locis invenitur, que 110, ac 14, atque 5. Quintiliani 
porro usum partim cum Annaeano consentientem partim 
dissentientem ostendant numeri qui adparuerunt mihi excu- 
tienti libros X et XI: et 1000, que 250, ac 110, atque 100, 
quae particularum que et ac (atque) aequabilitas exiguum 
quidem, non tamen contemnendum limati atque elaborati 
sermonis documentum iure habebitur. 

Salebrosum ingredietur iter is qui data opera inquiret 
in usum harum particularum, minuta enim quaestio est at* 
que spinosa, quae quo maiore industria suscipitur, eo magis 

I 

verendum est, ne frustra in fine nobis videatur et sine solido 
fructu pertractata. Tamen his particulis quomodo singuli 
scriptores usi sint, priusquam accurate investigatum atque 
propositum sit, non potest sperari perfecta linguae latinae 
historia, cui rei si quid examinato Senecae usu contulisse 
iudicabimur quamvis pusillum, satis erimus contenti. 

Eo ordine procedet haec disputatio, ut paucis prae¬ 
missis de natura litterarum, quibus anteponatur ac , secun¬ 
dum verborum genera totam materiam digeramus. Hic 
quaedam exemplorum genera eo consilio perlustrabimus, ut 
interiorem qua verba concilientur rationem aperiamus. 
Ordiemur ergo a verbis, sequentur nomina substantiva, tum 
adiectiva, deinde pronomina, praepositiones, adverbia, deni¬ 
que coniunctiones. Quam ubi absolverimus partem, pauca 
alia adicientur imprimis de ratione copulandi ubi desideretur 
disiunctio deque usu que particulae in eiusdem notionis 
repetitione. 

I. 

Notum est ac non poni ante litteras vocales et h. 
Cui legi ut Senecam qnoque se adplicasse dicamus, duo 
corrigendi nobis sunt loci. Litteris autem consonantibus non 
^ aeque favere particulam ex hac tabula, in qua ea littera 
cui saepissime sese adiungit ac, primum locum tenet, mani¬ 
festum erit: s p d m l v frtnbiqc. Negari quidem 
non. potest variam hanc exemplorum frequentiam pendere 
quodammodo ex maiore vel minore eorum copia verborum 
quae st singulis litteris incipiant. At quod conligari sese 
cum litteris gutturalibus q et g aegre patitur 1 ) — nam 
semel tantum ante q, nusquam ante g legitur — non sola 
talium verborum raritate explicatur; tum ante c litteram, 
qua fere nulla alia saepius ab initio verborum posita est, 
uno excepto loco non invenitur. Quippe molestia et duritia 
soni prohibiti Romani videntur, quominus has litteras com¬ 
mitterent. Contra uno alterove exemplo movemur, ut faci¬ 
litate quadam putemus et suavitate hanc vel illam litteram 
praeferri a scriptoribus. Hinc ante s et d et magis etiam 
ante l Senecam ac posuisse suspicor. 'Hinc etiam causam 
repeto, cur Curtius saepius quam ante ceteras litteras ante 
n adhibuerit ac. Atque perrara initio verborum haec littera. 

Obicies inter 26 hos locos ter ante coniunctionem ne, ter- 

« 

decies ante ne-quidem positum esse ac, non propter naturam 
harum litterarum familiariter inter se convenientium sed 
quo significantius ac particula nova res praecedentibus 
subiungatur. Attamen valet quod ad Ciceronis in Caecilium 
divinationem 20, 67 observavit Zumptius, ac propensum esse 
ad liquidas. 

Denique atque forma amplior cuius multo crebrior est 
usus ante vocales quam consonantes, aeque fugit guttura- 
lium concursum nec umquam ante g et q, perraro ante c 
legitur. 


*) cf. M. Hauptii opusc. I. 107 sqq. 

Iam ad singulos locos indicandos transeamus. Ante 
gutturales habes ac n. q. VI 7, 3 leniter ac quiete fluunt , et 
n. q. I pr. 11 si (sc. animus) expeditus levisque ac contentus 
modico emicuit. Alterum particulae ac ante c positae exem¬ 
plum fertur quidem in editionibus, ferendum tamen non est, 
cum codicis auctoritate non adiuvetur, di. VIU 3,1 utinam 
quidem iam tegerentur omnia et inoperta ac confessa veritas esset. 
Ea quae praecedunt sordibus purgaverunt Madvigius et 
Gertzius, in his adquieverunt. Sed adiectivum inopertus 
nusquam exstat, quamobrem non dubito scribere utinam 
quidem in aperto confessa veritas esset. ‘) 

Iam si Fickerto credimus, Senecam ac ante vocalem 
scripsisse testatur n. q. II 31, 1 ubi describitur potentia ful¬ 
minis, qua loculis integris ac inlaesis conflatur argentum. 
Nihil hic mutavit Fickertus probante H. C. Michaeli, qui 
in Philol. vol. VIII p. 457 Haasium increpans verba tenen¬ 
da dicit, quippe quae diversa significent et vim dicendi 
augeant. Nec diversitatem ego quidem video nec cur hoc 
loco vis dicendi augeatur. Immo quam bene superfluum 
hoc librarii additamentum uncis incluserit Haasius, quisque 
intelleget comparato capite 52, 1, cum quae ibi dicta sunt, 
huc respiciant loculis itaque integris , ut dixi , pecunia , quae in 
his fuit conflata reperitur. 

Accedit di. VII22,2 ubi quid de bonis externis sapiens 
iudicet exponitur et inlustratur ita non contemnet se sapiens, 
etiamsi fuerit minimae staturae , esse tamen se procerum volet , 
et exilis corpore ac amisso oculo valebit , malet tamen sibi esse 
corporis robur. Sed ut opposita inter se sunt minimae sta- 


*) Quae di. VII 13, 2 in codice A ita scribuntor indulget diis 
non timide nec obscure luxuriatur etiam inde aperto capite, hunc in 
modum scribenda et interpungenda censuit Madvigius: luxuriatur , 
sed inoperto capite, compositum inopertus , quod iam veteres editores 
scripserunt, illo dialogi octavi loco defendi ratus, male ut videtur. 
Melius vel potius verum indico, quod Gertzius consulens traditae 
scripturae proposuit sed iam inde aperto capite, cf. studia critica 
eius in L. Annaei Senecae dialogos p. 128. 

turae et procerum, sic et in eis quae secuntur certam ver¬ 
borum oppositionem desideramus. Nunc autem ut dicta 
sunt verba, uno et certo membro nominato in vanum abit 
orationis gravitas, quam restituet qui cum Haasio resecat 
verba ac amisso oculo , quae addita esse videntur ab homine 
recordato inter eas calamitates, quae sapientem ex aequali 
felicitatis statu non propellant, hanc quoque nominari; cf. 
enim quae de eadem hac re fusius disseruntur ep. 9, 4. 

II. 

In coniunctione duorum verborum per particulam que 
facta de eis tantum verbis nos acturos esse, quae non distra¬ 
hantur ad diversa enuntiata, vix est quod addamus. Pauca 
sunt nec ea sufficientia, quae caute ut fas erat, de hac 
componendi ratione Draegerus dicit p. 40 libri, cui inscribi¬ 
tur ‘Historische Syntax der lat. Sprache 5 . Non enim ita 
saepe que ad coniungenda duo verba adhibitum esse putat. 
Nec qui perexiguum numerum verborum perlegerit communi 
consuetudine sermonis receptorum, qualia sunt agere et ferre, 
vivere et vigere, errore Draegerum lapsum credet. Ingens 
tamen copia obfundetur talium compositionum Senecae libros 
evolventi, quas in conspectu poni e re esse iudico. Ac 
primum quidem de formis verborum utrum certas leges sibi 
posuerit auctor an omnes aeque adhibuerit quaeramus. In¬ 
finitivo modo activi generis que adiectum ne apud Senecam 
quidem invenitur, cum respuant aures, ut puto, conreptarum 
syllabarum frequentiam periculumque sit ne vis huius for¬ 
mae posita in eo, ut plane exaudiatur littera finalis, sono 
minus claro extenuetur. Infinitivi vero passivi generis cum 
acuta finiantur vocali, tuti sunt ab illo obscuritatis periculo 
eamque ob causam identidem exstant: 

sumi deponiq. di. III 17, 1. laedere laediq. ep. 95, 49. 
uti frudq. di. XI 10, 1. gaudere laetariq. di. IV 6, 2. cogi 
compelliq. ep. 52, 4. caedi vezariq. di. I 2, 3. concitari con- 
tristariq. di IV 7, 1. transtri calcariq. di. V 21, 2. a/oerti 
tottiq. n. q. II 47. sohi vitiariq. n. q. YII 18, 3. 



Aequali fere numero legitur praeterea in fine infinitivi 
passivi altero verbo non adiecto. 

Amplioris fere sunt ambitus aut gravioris ingressus 
formae passivae, lenius fluunt et intra pauciorum syllabarum 
spatium consistere solent activae. Quo fit, ut magis fre¬ 
quentetur que in his formis componendis quam illis. En 
exempla: 

quod traditur post Ideturq. d. b. I 5, 2. quae dantur petun- 
turq. ep. 72, 7. exiguntur mandanturq. ep. 95, 35. , concita¬ 
tur remittiturq. di. III 9, 1. vitiatur exasperaturq. (sio bene 
Hauptius in indice lectionum aestivarum a. 1866. pro molatur) 
ep. 83, 26. movemur alimurq. 92, 1. sequitur aemulaburq . 
104, 23. quatiatur fiuctueturq. di. III 10, 2. innascuntur in- 
nutriunturq. di. HI 11, 3. recondatur feraturq. di. V 13, 2. 
laudatur exspectaturq. di. VI 20, 1. porrigitur incurvaturq. 
n. q. I 8, 1. temptatur divediturq. n. q. III 80, 6. inlustratur 
infiammaturq. n. q. VII 12, 1. quaeque pasci invicem ausiq. 
sunt populi n. q. III pr. 5. 

Activi verbi formas has accipe: 

suadet dissuadetq. d. b. VI 80, 5 n. q. II 39, 3. sua¬ 
debant dissuadebantq.^ep. 90, 5. fecit dixitq. di V 23, 4. dixe¬ 
rit feceritq. n. q. I 16, 3. eunt redeuntq. d."b. IV 23, 4. d. b. 
VI 22. quidquid timemus optamusq' ep. 41, 5. quae contin¬ 
gunt acciduntq. (de bona ac mala fortuna haeo duo verba acci¬ 
pere iubemur antecedentibus verbis neutri se fortunae sub¬ 
mittens) ep. 66, 6. exsiliunt fresiduntq. ep. 66,11. nocent pro- 
8untq. di. IV 27, 2. disces docebisq. di VI 18, 7. edebat bi- 
bebatq. di XII 10, 10. jj, minuunt,augentq. n. q. VII 17, 3. cres¬ 
cit iterumque decrescit n. q. III 28, 6. foveat generetq. d. b. IV 
24, 1. referamus reddamusq. d. b. VF43, 3. deurit obteritq. 
d. cl. I 25, 4. firmat adtoUitq. ep. 66, 81.£^ augebat omabatq. 
90, 5. urgebunt macerdbuntq. 104, 19. rapit instigatq. 108, 7. 
intendet explicabitq. 109, 15. vastabat fugdbatq. 118, 29' 
guae me ex transverso feriunt'aguntq. (nbi 'cum Erasino malis 
ferunt) 117, 21. turbavit laceravitq. di. II 11, 2. saevierunt ex- 
paveruntq .i di. III 3, 8. propulit stravitq.fdi. III 11, 2.; proce¬ 
dant extendantq. se di. III 21, i.^insultant instantq. di V 1, 2. 
eripit se aufertq. ex oculis di VI 28, 3. sternet abducetq, di 
VI 26, 6. torrebit incendetq. di VI 26, 6. taedet pigetq. di IX 
2, 11. quod possedi hcdmiq. di. IX 11, 2. augeat adtoUatq. se 

di. IX 17, 8. divideret diaponeretq. n. q. I 16, 4. coegit congo- 
lavitq. n. q. II 53, 1. intravit disposuitq. ep. 66, 8. videt 
contemnitq. 78, 14. adiit tractavitq. 82, 12. aderit kvabitq. 115, 
6. quae videmus tractamusq. q. q. II 2, 8. quae scindit cir- 
cuitq. n. q. III 30, 6. quae supersunt stantq. n. q. YI 9, 2. to¬ 
nat futguratq. n. q. VII 4, 2. 

Disiunximus a prioribus commixta ex utroque genere 
exempla: 

agit nos agitur q. velox dies ep. 108, 24. pedunt invicem fu- 
ganturq. d. b. I 10, 8. colunt detestanturq. d. b. I 9, 2. ut 
meliores fiant faciantq. meliores ep. 52, 9. extollit se mira- 
turq. ep. 74, 32. egone placui electusq. sum d. d. I 1, 2. vene¬ 
ratur coKtq. di. V 41, 3. exhortamur incitamusq. di. YII 25, 7. 

Sequantur formae participiales, quarum et passivi et 
activi generis copiam dare possum: 

donec Kberatus diquabusq. est n. q. III 26, 6. atomi congesti 
coacervatiq. n. q. YII 13, 2. 

His qui similes sunt ceteros fere triginta locos superse¬ 
deo transcribere, trado vero quae participia activi generis 
conlegi: 

accipientium reddentiumq. d. b. I 3, S. ementes vendentesq. di. 
H ‘18, 4. [viventium pugnantiumq. di. IY 8, 2. absentes abfu- 
turosq. di. YI 19, 1. fugientes petentesq. di. YII 28. vigilantes 
dormientesq. di. X 9, 5. radios incurrentes recurrentesq. n. q. 
II 12, 3. scientes volentesq. ep. 114, 21. volentes scientesq. 
di. IY 28, 5. prudens sciensq. di. YI 17, 6. volens libensq. ep. 
37, 2. venerantes colent es q. d. cl. I 19, 8. adorantium vene- 
rantiumq. ep. 67, 11. multa agenti molientiq. ep. 14, 15. vi¬ 
rentium florentiumq. ep. 84, 4. nitens pergensq. di. II 8, 2. 
laudantium blandientiumq. di. IX 1, 16. flentium detestdntiumq. 
di. IX 8, 8. marcentes oscitantesq. di. X 2, 2. lugentem 

timentemq. (quamquam correxit Hauptius ita lugentem amentemq.) 
ep. 10,2 . agenti docentiq. ep. 40, 8 . currentem luctantemq. 117,26. 
aeris diducentis se conruentisq. n. q. II18. natantem palpitantemq. 
n. q. III 18, 8 . obligantium dbligatorumq. d. b. I 4, 5. 
quod natum futurumq. est di. VIII 5, 6. praeteritum futurumq. 
tempus di XII 11, 7. 

Diversa interdum eiusdem verbi tempora componuntur 
eo consilio, ut describatur rei alicuius aequabilitas et per- 

petuitas. Sic praesentis et futuri temporis fit coniunctio 
his locis: 

stant gtabuntq. d. b. I 10, 1. viget vigebitq. memoria di. VI 

1, S. delectat delectdbitq. n. q. IV pr. 1 dant daturiq. sunt d. 
b. III 11, 2. 

perfecti et praesentis 

habuerunt hdbentq. d. b. II 29, 6. 

praeteriti et posteri 

quod fuit futurumq. est di. XII 20, 2. 

His liceat adiungere etsi a priorum habitu modoque 
deflectant hos locos tres: 

multum restat multumq. restabit ep. 64, 7. quod passi sunt 
omnes omnesq. passuri di. XI 1, 4. dis geniti deosq. genituri di. 
VI 16, 1. 

9 % 

Admodum saepe observatur duorum gerundiorum per 
que constituta societas. Ea fere omnia ita comparata sunt 
exempla, ut utrumque verbum pendeat e nomine substan¬ 
tivo, vide enim: 

munere dandi auferendiq. vitam d. d. I 21, 2. finis edendi 
bibendiq. ep. 85, 28. di. VII 20, S. emendi vendendiq. litem n. 
q. IV pr. 7. ulciscendi querendiq. Ubertas d. b. VI 4, 1. 
materia largiendi iuvandiq. d. b. VI 29, 1 . consensus sic pro¬ 
tegendi amandiq. d. cL I 3, 4. licentiam vagandi errandiq. d. 
cl. I 16, 5. permanendi conservandiq. se voluntas ep. 82, 16. 
robur perpetiendi lassandiq. vim di. II 9, 5. finem flendi ge- 
mendiq. di. VI 2, 4. excitandi se abstrahendiq. materia di. IX 

2, 11. formandi condendiq. materiam di. XI 8, 2. pericu¬ 
lum desinendi vertendiq. se in contrarium d. b. VI 21, 4. causa 
relinquendi quaerendiq. di. XII 7, 4. faciendi videndiq. satietas 
ep. 24, 26. 

Sui iuris, ut ita dicam, sunt verba 

in arando serendoq. d. b. IV 9, 2. 

Gerundivi exempla haec: 

beneficia expetenda tribuendaq. ep. 86, 4. erudiri ad inferenda 
accipiendaq. volnera ep. 96, 88. ad evocandas supprimendasq. 
aquas n. q. V 18, 18. ad compescendos moderandosq. luctus 
di. XII1 , 2. in coercenda comprimendaq. aegritudine di. XII16, 7. 
formandus instituendusq. animas ep. 7, 9. haec expendenda 
aestimandaq. sunt di. III 19, 8. mollienda fovendaq. ingenia di. 
IV. 20, 4. quod laudandum petendumq. est di. VIII 1, 3. 

omisso obiecto 

a qua aberranti cupiendum timendumq. est ep. 98, 14. 

Eodem modo quo cetera adiectiva haec quoque usur¬ 
pari pro substantivis docent loci hi: 

inseparabile est laudandum petendumq. ep. 66, 10. exactum in¬ 
dicium de fugiendis petendisq. ep. 94, 12. 

Quae nunc subiuncturus sum exempla, cum ex parte 
huc non pertineant, verendum est ne inconstantiae coarguar. 
Tamen a me impetrare non possum, ut sicco pede transeam, 
nonnullos locos, qui duplici ex causa rarum dicendi modum 
exhibere mihi videntur. Non enim saepe evenire puto, ut 
duo diversorum temporum verba pendeant ex eadem parti¬ 
cula, sicut d. cl. II 1, 2 invitus invito cum chartam protulisset 

\ 

traderetque, exclamasti _Cum ita scriptor mutatione tem¬ 

porum facta cum vi quadam actionem alteram a priore 
seiunxit, id eam ob causam fecisse putandus est, ut indicaret 
alteram altera graviorem esse. Cum hac tamen disiunctione 
minime congruit que particula, qua dissoluta denuo arte 
conligantur; defensio inde paratur scriptori, quod illa tra¬ 
dendi actio nulla mora interposita excipit antecedentem pro¬ 
ferendi. Similiter d. b. II 21, 6 cum itti Rebilus ... maiorem 
summam misisset instaretque ... inquit. At paulo magis iam 
discrepat cum his duobus ideoque mutandi ansam Gertzio 
praebuit di. V 20, 3 postquam inter arenas radices quoque et her¬ 
bae defecerant adparuitque inops etiam animalium solitudo deci¬ 
mum quemque sortiti alimentum habuerunt fame saevius. Non 
tamen est quod offensi diversis temporibus scribamus defece¬ 
runt, ducimur enim tamquam rei praesentes per singulas ca¬ 
lamitates nec statim in extremam, miseriam coniectis ad- 
gregamur. Remanet vero notatu digna, ni fallor, celeris illa 
per que transitio. 

Pauca adiciamus de natura notionum per que composi¬ 
tarum inutilia fortasse, quia ex/ordine quem summatim in 
proferendis locis secuti sumus, rem iam perspectam esse opi¬ 
nor. Paucis igitur^locis variae res et quibus nullum est com¬ 
mercium nominantur, auales sunt in n. a. II2.3 orne videmus 

iractamusque. Multo maior est copia exemplorum, in quibus 
adfinitatem atque etiam consensum verborum observare licet. 
Rariora quidem talia erunt, paucis exceptis quae ut sciens 
volensque in consuetudinem abierunt, apud scriptorem qui 
contracto et adstricto dicendi genere utatur, frequentiora ea 
esse apud Senecam nihil mirandum est, utpote cui tamquam 
ex pleno atque perenni fonte novae semper verborum undae 
adfiuant. Tertium genus non minus frequens, quod oppo¬ 
sitione quadam verborum insignitur, ad inlustrandam vim 
particulae que omnium maxime aptum est. Intimam enim 
consociationem per eam fieri inde intellegitur, quod et et 
atque , quorum alioqui communis saepe cum que usus est, 
ab hoc genere magis abhorrent. Discrimen tamen aliquod 
animadvertitur inter eos locos, ubi per que diversas res 
arte scriptor copulat. Ratio enim rerum inter se opposita¬ 
rum talis esse potest, ut aut excludant invicem aut non 
excludant cum modi potius finesque designentur, intra quos 
res una atque .eadem versetur. Sic eunt redeuntque sidera 
(d. b. VI. 22.), quia ex his duobus motibus tota meandi 
ratio componitur, sic eis quae contingunt acdduntque (ep. 66,6) 
comprobantur diversae fortunae vices, quarum notionum 
in unum confluentium apte per que fieri complexionem mani¬ 
festum est. Bene ergo componuntur ita etiam diversa verbi 
tempora, quibus rem aliquam per longioris temporis spatium 
extendi indicatur. Attamen non ubique agnosces talem sive 
temporum sive verborum diversitatem, quae in unitatem 
iterum coeat. Quid quod d. b. I 9, 2 legis colunt enim 
detestanturque felicem, aut paulo post 10, 3 pellunt invicem 
fugantur que. Frustra hic tertium quaeres, quod in se re¬ 
cipiat et in unum misceat duo illa verba. Ea ergo talibus 
locis est vis vocis que, ut intentiores nos faciat in dissen¬ 
sionem rerum, quae aut eodem tempore aut cum vicissitu¬ 
dine quadam fiunt. Sed utut est ratio verborum ita con- 
iunctorum, id constat proprium et peculiare hoc copulandi 
munus esse particulae que. 

Atque , quod abundat in componendis verbis varias res 

et similes describentibus, paucis, tantum exemplis illo munere 
fungitur. Ac primum infinitivi activi, cum per que componi 
nequeant, coniunguntur per ac his locis: 

descendere ac surgere ep. 86, 11. suadere ac dissuadere ep. 96, 
10. recedere ac resurgere (sio Haasins) n. q. VI 7, 7. prodire ac 
recedere d. oL I 8, 4. 

Oppositorum verborum cetera exempla sunt haec: 

probare ac probari ep. 109, 10. nodos nectis ac solvis ep. 117, 
81. nodos nectimus — ac deinde dissolvimus ep. 46,6. quae ratio 
oceanum effundat ac revocet d. b. VII 1, 5. fugiunt ac secuntur 
ep. 24, 26. edunt ac bibunt ep. 87, 2. ex qua prodierunt ac 
mox processura sunt ep. 86, 10. turba veniens ac recedens di. 
VII 4, 8. vivendi ac moriendi scientia di. X 19, 2. vici¬ 

bus mittendi ac remittendi d. b. II 82, 4. peritus fugiendo¬ 
rum ac petendorum ep. 66, 6. adpetenda ac fugienda ep. 82, 6. 
facienda ac vitanda ep. 94, 48 et 95, 18. praestanda ac vitanda 
96, 61. 

His aceedunt pauci loci, quibus abest oppositio notio- 
nmb, quos omitto. Causa autem, cur has gerundii et gerun¬ 
divi formas fere aequali numero per ac composuerit scriptor, 
in aperto est, inest enim aliquid molesti et languidi con- 
leetioni earum, quod extenuatur interposito ac. De ac hoc 
praeterea addi potest, minus ad partieipii componendas for¬ 
mas quam infinitivi et indicativi atque coniunctivi modi eam 
particulam adhiberi. Nam participia praesentis activi praeter 
di. VII 4, 3 coniunguntur di. II 10, 3 di. HI 1, 4. d. b. VI 
24, 1. n. q. IV 13, 1; generis passivi ep. 26, 4 di. I 2, 12. 
n. q. I 5, 1. n. q. IH 15, 5. n. q. IV 2, 6. Sed omnino 
casui hanc raritatem tribuendam esse non ego dixerim. 
Cum enim gravitas quaedam insit ac particulae, consen¬ 
taneum est eis potissimum eam interponi temporibus, in 
quibus firma pronuntiandi et indicandi vis, qua instructa 
sunt verba, plena et Imminuta est 

Plenior autem forma atque multo rarior est nec ullo 
loco talis oppositio verborum conspicitur, qualem priora 
exempla ostendunt. Nam in sententia quae bis occurrit 
idem velle ataue idem nolle (en. 20. 5 en. 109» 161 accedit 

repetitio pronominis et imitatio Sallustii. Maiore quidem 
adfectn pronuntiari locos ubi occurrit, facile suspiceris, sed 
perexigua exempla suspicioni huic respondebunt velut oro 
atque obsecro ep. 19, 1 di. VI 5, 1 et rogo atque hortor ep. 
20 , 1 . 

Per et denique conligantur praesens et futurum eius¬ 
dem verbi ep. 61, 4 videtur et semper videbitur; activum et 
passivum genus n. q. IV 11, 2 inter se vincuntur et vincunt. 
Dubia autem est lectio di. II 7, 1 exhibuimus et exhibebimus, 
cum et in codice A supra lineam scriptum sit. 


III. 

Accedamus ad nomina et primum quidem ad substan¬ 
tiva. Rationem quae inter duas tales notiones intercedat 
qui accurate aestimet et perpendat, quadruplicem eam esse 
videbit. Aut enim contr&riae inter se sunt res designatae, 
ut vita nexque d. b. III 23, 3, aut pares inter se vel similes, 
ut adsectator comesque di. IX 1, 8 , principes regesque d. cl. 
II 1, 3, aut diversae, ita tamen, ut tertium cogitetur quod 
ad utramque pertineat, ut ursi leonesque di. V 30, 1, barba 
capiOusque di. XI 17, 5, quae species sunt unius generis, 
aut prorsus diversae, ut duas causas — solem nubemque 
n. q. I 3, 14. 

Omnium quidem horum generum multa legis exempla 
apud Senecam nec tamen omnium parem numerum. Id 
enim quod in fastigio partitionis posuimus genus, longe 
superat cetera. Proximum ab eo est genus verborum co¬ 
gnominatorum. Quartum ubi que merae enumerationi in¬ 
servit, cum minus congruat cum devinciendi facultate eius 
particulae, sat angustis cancellis coercetur. Sed ut etiam 
particularum et et atque (ac) rationem delineemus, ne his 
quidem varius ille usus denegatus est; attamen que parti¬ 
culam frequentari apud Senecam in coniungendis contrariis 
notionibus, hoc quoque substantivorum genere comprobatur. 
Infiniti autem operis esset omnes locos perlustrare et in con- 

spectu ponere. Itaque primam tantum et ex parte tertium 
genus paululo uberius tractare in animo est. 

Idem in substantivis quod in verbis discrimen obser¬ 
vatur, ut ad describendum totum rei alicuius ambitum quasi 
termini ponantur aut vera fiat verborum oppositio. In 
priore quidem numero complures sunt compositiones, quae 
quia fere figurae vim induerunt, aeque apud omnes scrip¬ 
tores occurrunt. Huius generis apud Senecam leguntur: 
di deaeq., terra mariq. , semel (di. X 4, 5) ordine inverso 
mari terraq. Sed non tantum in trita hac formula verum 
etiam aliis locis pbi haec verba componuntur, plerumque in 
usu est eadem copula. Sic legis terrarum marisq. pacator 
d. b. I 13, 3. in vastum terrarum marisq. prospectum ep. 89, 
21. luxuria terrarum marisq. vastatrix ep. 95, 19. quod 
maria terrasq. complectitur di. VIII 4, 2. Contra ac particula 
adhibita est ep. 104, 19 per terras ac maria vagum et di. VII, 
11, 4 terrarum ac maris bona et di. VIII 4, 2 ubi variandi 
causa mari ac terris inserta scriptum esse videtur, vita et 
nex junguntur per que his locis vitae necisq. potestas d. b. 
III 23, 3. di. III 19, 8. v. n. arbiter d. cl. I 1, 2. v. n. 
arbitrium ep. 4, 8. vitae mortisq. arbiter di. XI 16, 2. Prae¬ 
terea opponuntur vita et mors per que ep. 71, 14. di. VI 
10, 6; per ac d. b. V 6, 3. n. q. III 18, 1. 

Pluribus modis totum diei noctisque spatium exprimi¬ 
tur, quorum usitatissimus est hic per diem noctemq. di. VII 

5, 4. di. IX 17, 6. n. q. II 5, 2. n. q. III 1, 1. n. q. VII 

8, 2. diebus noctibusq. d. b. VII 14, 6. dies noctesq. di. 

VII 1, 2, per dies noctesq. ep. 59, 14. n. q. III 10, 2. Con¬ 

traria sunt per diem ac noctem n. q. III 25, 8. n. q. VI 16, 
3. diem et nodem lud. 7, 5. noctibus ac diebus ep. 15, 5. 
diebus ac noctibus di. XI 12, 4. d. b. IV 3, 2. Eaedem 
porro voces, sed non adverbialiter proferuntur que interpo¬ 
sito n.' q. V. 15, 3; di. VI 18, 2 diei noctisq. spatia, ubi 
■ Gertzium ab Annaeano dicendi usu discrepantem formam 
die recte mutasse iudico. 

Quattuor temporum quibus totus anni cursus conficitur^ 

tamquam opposita inter se cogitamus hiemem et aestatem, 
ver et autumnum, quorum per que composita habes illa d. 
b. IV 28, 1. di. IV 27, 2. n. q. III 11, 6. plurali numero 

d. b. VII 31, 4. di. VI 18, 2. n. q. II 11, 2; haec d. b.IV 

28, 1. n. q. III 16, 3. Ut harum vocum per et vel atque 
factae compositionis exemplum frustra quaeres, sic etiam 
verborum oriens et occidens, quae per que conseruntur ep. 
92, 32. di. VI 18, 4. d. b. VII 3, 3. n. q. I 17, 2. 

Fere ubique per que coniuncta sunt factum et dictum: 
d. cl. I 3, 2. d. cl. I 8, 1. d. cl. U 2, 2. ep. 34, 4. ep. 95, 
45. di. VI 5, 2. di. VII 20, 5. dubia est' lectio di. II 10, 2, 
per ac di. V 36, 3. di.'XI 18, 8. novem locis di et homines 

d. b. VII 1, 7. d. cl. I 13, 2. ep. 29, 12. ep. 85, 1. 

ep. 92, 27. ep. 95, 54. di. HI 21, 1. dl VII 27, 1. di. IX 
11, 11. h. et d. n. q. V 18, 10. d. atque h. di. VIII 4, 1. 
humana et divina : di. XI 1, 2. di. XII 9, 3. ep. 74, 29. ep. 
88, 33. ep. 89, 5. ep. 90, 3. ep. 102> 22. ep. 104, 22. ep. 
110, 8. ep. 8, 6 (simul), h. et d. bis ep. 89, 5. h. ac d. ep. 
31, 8. di. I 5, 8 (pariter), atque ep. 68, 2. ep. 95, 52. d. b. 
VI 31, 11. Multis quidem locis malus et bonus una com¬ 
plexione ponuntur, ceteris tamen particulis multo superior 
est que. corpus ammusq. ep. 66, 46. ep. 117, 19. di. IU 6,1. 
animae corporisq , ep. 30, 14. c. et a. ep. 66, 46. di. IV 25, 
2 (simili), c. atque a. ep. 84, 11. parentes liberiq. di IV 9, 3. 
id est patres fiUiq., quia hi solum in diversa castra digredi 
possunt Eodemque modo liberi pro MU dictum puto di. V 
33, 1 pecunia patres Uberosq. committit , nam aliter accipiendo 
infringitur vis oppositionis. Contra parentes ac liberi et 
solito quidem sensu legitur d. b. IH 36, 2, 

Eadem coniungendi ratio ibi etiam conspicitur ubi pro¬ 
nomen pronomini vel alii cuidam nomini opponitur.. Sic est: 
alios teq. di. VI 17 1. se aliosq. di. IX 12, 4. di. X 14, 3. 
suum alienumq. ep. 83, 16. externa suaq. d. cl. I 26, 4. 
sui naturaeq. cognitio ep. 82, 6. sibi atque alteri di. V 42, 2. 

Non oppositio sed comparatio facta est ideoque non 
que sed ac positum ep. 90, 40 par erat alterius ac sui cura. 

et di. IX 16, 1 . simul de se ac de republica. Quamquam 
modo hanc modo illam particulam in huiusmodi enuntiatis 
e Seneca adhibitam esse postea videbimus. 

Pergo plura congerere exempla huc pertinentia, quae 
quo celerius oculis percurras verbis additis parcam. 

notus ignotu8q. di. XI II, 1. n. atque i. di XII 6, 6. lux 
umbraq, n. q. I 3, 1. lumen umbraq. n. q. I 3, 4. lux atque 
u. n. q. I 3, 4. cadum terraq. n. q. II 1, 2. n. q. II 4, 1. n. q. 

V 18, 18. di. XII 20, 2. aqua terraq. n. q. V 5, 1. virtus 
voluptasq. di. VII 15, 1. dL VII 15, 3. virtus ac malitia ep. 31, 
6. domi forisq. ep. 95, 72. pater materq. d. b. III 31, 8. 
d. b. VII 12, 1. cibi potionesq. d. b. IV 13, 1. et n. q. I pr. 
4. fas nefasq. di. IV 9, 2. universi singuliq. d. cl. II 5, 3. 
di. IX 3. 8. 8. atque u. d. cl. I 8, 3. homines resq. di. II 9, 3. di. 

V 6, 5. n. q. IV pr. 1. laborem quietemq. d. b. VII 31, 3. res 
consiliaq. ep. 20, 4. ep. 42, 8. cogitationes actionesq. ep. 66, 6. 
sata animdUaq. ep. 66, 11. ep. 76,9. in arbore animalique muto 
ep. 124, 8. animalia arbustaq. n. q. II 4, 2. animalia homi- 
nesq. dL IV 19, 2. crura bracchiaq. ep. 95, 22. auditio lectioq. 
ep. 108, 35. Coetus discursusq. di. I 1, 2. iuvenes senesq. di. 
IV 10, 2. iuventa caniq. di. II 12, 1. humanitas inhumani- 
tasq. di. II 13, 4. uxor maritusq. di. V 38, 1. mares uxoresq. 
n. q. VII 82, 3. hostes civesq. di. VI 12, 6. accessiones dam- 
naq. di. VI 18/ 2. lucra damnaq. di. IX 15, 1. voluptas do - 
lorq. di. VII 4, 4. di. VII 15, 4. communia privataq. di. IX. 
8, 1. publica secretaq. di. IX 12, 7. pax beUumq. di. IX 3, 3. 
pauperes locupiletesq. di. IX 8, 3. fratres sororesq. di. XI 17, 8. 
levitas gravitasq. n. q. IU 20, 2. legiones equitesq. n. q. V. 
18, 14. peditem simuM equitemq. ep. 59, 7. initia finesq. n. q. 
VII 25, 3. honores iniuriaeq. di. II19, 1. exitus simul reditusq. 
n. q. VI 15. res animusq. d. b. I. 4, 8. animus voUusq. ep. 
30, 8. di. UI 16, 5. latro viatorq. di. V 43, 3. expensa ac- 
ceptaq. d. b. IV. 82, 4. splendidum sordidumq. ep. 44, 5. as¬ 
perum bkmdumq. ep. 66, 6. aegri saniq. ep. 94, «22. inbeciUa 
rbbustaq. di. V 5, 1. 

Complura attulimus exempla ubi que saepius quam et 
et atgtie (ac), complura ubi solum que positum est. Sunt 
vero nonnulla etiam nomina, ad quae componenda fere 
aequali numero omnes tres particulae usurpantur. Sic sol 
lunaq. 5 locis legi, ac 4, et 3; ortus occasusq. 4, et 2, atque 1. 

Rarius occurrit que, quod mireris, in vocibus fames et 
sitis] copulantur hoc modo ep. 4, 10., di. IV 19, 5; at per 
et di. V 9, 4 ep. 14, 6 quo postremo loco verba et sitim 
errore in editionibus Fickerti et Haasii omissa e codicibus 
p et P restituenda esse monet Chatelain in Annalibus qui¬ 
bus inscribitur Revue de Philologie 1877 p. 105, per ac 
di. I 3, 2. di. IX 11, 10. di. XU 10, 2. 

Atque adeo nullum exemplum que particulae inveni 
in compositione verborum ferrum et ignis; nam ferro et igne 
legitur ep. 7, 4. n. q. I pr. 8. di. I 3, 2. i. ac f. di. II 2, 2. 
Licet his postremis exemplis plura adhuc addantur quae 
atque particulam ostendant, nihil tamen ea re derogatur de 
veritate regulae supra memoratae. Nihil ergo officiunt 
loci hi: 

spes ac metus ep. 18, 18. ep. 110, 4. d. b. IV11, 5. deminutio 
atque adiectio ep. 58, 22. auctus ac detrimentum di. VII 4, 3. 
intensiones ac remissiones n. q. VII 1, 8. avaritia atque luxu¬ 
ria ep. 90, 86. comoedia ac tragoedia ep. 8, 8. consilio ac 
. manu d. b. III 29, 7. animo simul ac manu di. V 8, 8. virtus 
ac vitium ep. 95, 65. privata ac publica di. I 5, 7. falsum ac 
verum di I 4. 10. utilia atque inutilia ep. 90, 5. digna atque 
indigna di. VI 10, 6. 

Alterius generis quod est nominum ex unitate signi¬ 
ficationis sibi adfinium, non item plena manu exempla nos 
effusuros esse diximus. Pauca tamen quoad sufficiant ad 
inlustrandam rationem inter que et atque intercedentem, pace 
tua deprompsero. De toto quidem genere si dixero atque 
plus duplici numero superari a que particula, a vero me re¬ 
cessisse non puto. Sed quanto maior sit huius quam illius 
copulae usus aliquot exempla ostendent. 

Ad componenda verba usus et fructus, quae plerumque 
dowdhcog ponuntur, que adhibuit Seneca quinquiens ep. 
14, 17. ep. 73, 9. ep. 98, 11. di. VI 10, 2. di. XI 10, 6; 
nec alius, ni fallor, in his verbis conjungendis modus apud 
Senecam invenitur. Idem fit, quod non ita mireris, in se¬ 
quentibus exemplis: 

principes regesq. d. d. I 4, 8. d. cl. II 1,8. d. cl. II 5, 2. gen- 

tes popuUq . d. b. V 15, 8. d. b. VII 31, 4. di. XII 7, 1. do¬ 
mina rectrixq. ep. 85, 32. rector dominusq. n. q. VII 25, 2. 
rectorem ducemq. n. q. III 30, 8. saxa rupesq . di. II 1, 2. n. q. 
II 26, 5. saxa cautesq . n. q. III 12, 2. scopulos rupesq. n. q. 
II 6, 5. lusus iocusq. di. V 11. 2. di. IX 17, 6. ludus iocusq . 
di. VII 12, 2. lusum ac iocum ep. 95, 33. 

Sed ab altera quoque parte ut exemplum adferatur, 
vis ac potestas legitur di. VII 8, 5. d. b. II 84, 5. n. q. II 
37, 2. Haec vero verba ut per ac copularentur, gravitate 
eorum factum pttto, qua de re in fine huius partis disseretur. 

Tertium et magis etiam quartum genus a prioribus eo 
differunt, quod laxius est vinculum quo notiones conectun¬ 
tur. Nam quae priorem sequitur rem res alia est novaque 
ideoque minor etiam est facultas adhibendae que. Atque 
cum plana haec sit ratio, et manifesta in postremo genere, 
silentio id transire poterimus. Tertium vero genus tam¬ 
quam in confinio utriusque et diversarum et similium ndtio- 
num generis positum pauca verba exemplaque desiderat, ut 
paulo accuratius definiatur, quid illud sit quod ad utramque 
notionem pertineat simulque ut e consensu plurium huius 
quoque notae locorum per que coniungi solere res aliquo 
modo inter se cognatas intellegatur. 

Ac primum quidem exemplo supra indicato ursi leo- 
nesq. di. V 30, 1 accedunt haec: d. cl. I 26, 3. di. IV 31, 6. 
praeterea elephanti leonesq. d. cl. I 5, 5. tigres leonesq. ep. 
85, 8. leonum luporumq. ritu di. IV 15, 4. mures formicaeq. 
di. IV 34, 1, quibus locis omnibus ad inlustrandam senten¬ 
tiam suam simile quoddam proposuit scriptor sumptum e 
natura animalium. Atque summa disputationis vertitur in 
ipsa animalium mentione, quae sint nomina eorum minoris 
est momenti. Vides ergo quale sit discrimen inter illos locos 
et ep. 90, 16 tergis vulpium induitur ac murum , ubi sim¬ 
plicem habes enumerationem. At per ac ex memoria duo¬ 
rum universa animalium notio constituitur ep. 19, 11 visce¬ 
ratio leonis ac lupi et d. b. III 31, 4 muscarum ac vermium 
bonum. Eodem modo maiores prognatique describuntur avo- 



m» proavorumq. serie ep. 76, 12. avo proavoq. d. b. IV 31,2. 
nepotes pronepotesq. d. b. IV 32, 1. di. VI 11, 5. di. XII18, 
9. Sensus notione continentur odore gustuq. di. V 10, 3. 
n. q. III 24, 4. gustum tactumq. di. IX 4, 7. visu tactuq. di. 
VI 12, 2. Congruunt in eo quod sunt pili barba capiUusq. 
di. XI 17, 5. barba caniq. n. q. III 29, 3. Tertium exem¬ 
plum Madvigio debemus, qui ep. 92, 34 pravam lectionem 
ea barba capillosque tonsa ita correxit ex barba capUloque 
detonsa. Aurum et argentum , quae tamquam summam bono¬ 
rum externorum identidem complectuntur, numquam - me¬ 
mini me per atque legisse coniuncta, per et exstant d. b. V 
6, 2. d. b. VII 10, 2. 

A ratione horum exemplorum, in quibus quae compo¬ 
nebantur notiones aeque participes erant unius notionis extra 
eas snpraque eas positae, diversi sunt ei loci ubi compo¬ 
nuntur quae ad rem aliquam plene describendam apta vel 
necessaria sunt. Sic ep. 88, 26 ubi verba facit Seneca de 
officio geometrae quod positum est in numero et mensura 
rerum, recte hunc in modum loquitur sapiens causas natura¬ 
lium et quaerit et novit i, quorum numeros mensurasque geometres 
persequitur et subputat. Item ep. 80, 2 quam inbecilli animo 
sint, quorum lacertos umerosque miramur, Jbene verba lacertos 
eb umeros, quae virium atque roburis documenta sunt, per 
que conligantur. Vini pretium aestimanti duae potissimum 
res intuendae sunt, et cuius anni et cuius regionis sit. Me¬ 
rito ergo has notiones arte coniunxit scriptor his verbis tot 
consutum regionumque vim ep. 114, 26. 

Denique huic generi subiungamus exempla, in quibus 
res copulatae naturae quadam condicione ut ita dicam co¬ 
gnatae sunt, veluti lumen ccdorq. n. q. II 10, 1. tonitruum fui- 
minaq. n. q. II 30, 3. luxuria segnitiaq. di. III 11, 6. Huic 
numero iure fortasse adscribam ep. 109, 7. Sed quia totus 
locus gravi morbo laborat, fusius eum tractare liceat. Dis¬ 
putat Seneca hac epistula ea de quaestione num sapiens sa¬ 
pienti prodesse possit, quod negat scriptor dicens sapientem 
adiuvari non alienis sed suis ipsius viribus. Huic autem 

sententiae opponuntur secundum codicem B verba haec uno 
modo dicas licet non esse in meile dulcedinem: nam ipse die, 
qui esse debeat , ita aptatus lingua palatoque est eiusmodi gus¬ 
tum , ut Ule talis- sapor capiat offendetur. Quae nihili esse 
nemo non videt. Fickertus quidem deteriorem ex parte se¬ 
cutus codicem ita scripsit nam ipse ille qui est , debet ita ap¬ 
tatus lingua palatoque esse ad eiusmodi gustum , ut ille talis 
sapor capiat offendentem. Sed primum necessitatem cur mu¬ 
temus verba qui esse debeat, ita-est non video, tum mihi qui¬ 
dem non probavit Fickertus sententiam suam, qua offendentem 
idem esse voluit atque incidentem. Docent enim me iudice 
verba sequentia sunt enim quidam quibus morbi vitio mei 
amarum videatur in prioribus agi de vera quadam offensione. 
Nec meliore avi Haasius locum emendare conatus est, qui recte 
fortasse pro uno modo , quod certe ferendum non est, isto 
modo scripsit, nisi forte tuo modo praefers, cum facilius ex 
agit tuo quam ex agit isto oriri potuerit agit uno. Vim vero 
adtulit traditae voci ipse , quam ex nisi depravatam esse a 
verisimilitudine abest Quod praeterea Ule talis sapor in 
illum talis sapor mutavit, propter languidam pronominis re¬ 
petitionem non probabile videtur. Ut meam ergo promam 
sententiam, ita scribendum suspicor nam ipse Ule , qui esse 
debeat, ita, aptatus lingua palatoque est ad eiusmodi gustum , ut 
mellis saporem capiat , aut offendetur (i. e. si ita aptatus 
non est). Nam in verbis Ule talis sapor offendo, cum unum 
vel Ule vel talis suffecisset; facilius praeterea quam primo 
adspectu videtur, Ule talis originem ex mellis traxit, denique 
aut facile post capiat intercidere potuisse non est quod 
adiciam. 

Sed ut ad id unde digressi sumus revertamur, huic 
generi ea quoque exempla adscribenda videntur in quibus 
alterum vocabulum priorem notionem non solum repetit, 
verum etiam amplificat et dilatat, quem ad modum compa¬ 
rati sunt loci hi utilem se efficere civibus mortalibusq. di. IX 
3,' 1. leonum animaliumq. impetus caveis coercetur di. IX 3, 2. 
exilia interdum calamitatesq. in remedium cessere di. IX 9, 3, 



50 


Fallitur qui inversum esse ordinem, ita ut vox latius patens 
priorem teneat sedem, sequatur notio inferior, iudicet di. X 4, 
' 4 qui (SC- Augustus) hominibus gentibusque fortunam dabat. 
Evanescit certe tota sententiae vis, si hominibus de toto ho¬ 
minum genere cuius partes sint gentes , dictum putes. Immo 
ea est verborum oppositio, ut homines sint singuli, a quibus 
progrediatur oratio ad totas civitates quae ex societate sin¬ 
gulorum conficiuntur. 

Hoc loco praeterea eae nominandae mihi sunt verbo¬ 
rum compositiones quas volgari et trito ; sed inani nomine 
«V dia dvoiv vocant. Nam hoc nomen si adplicares eis com¬ 
positionibus quibus vere convenit, longe aliud exemplorum 
genus eo notares quam volgo ita vocari volunt. Re vera 
enim feV fit dia dvoiv tum tantum, si duae quae ponuntur 
notiones aliam quandam ipsis superiorem ex se gignunt, ut 
terra marique dicitur pro ubique vel diem et noctem pro sem- 
per, vel vitae necisque potestatem si infinitam intellegimus. 
Solet autem illius figurae nomen usurpari de notionibus 
duabus quae ex aequo ponuntur, cum altera alteri inhaereat. 
Itaque paterae et aurum (Verg. Georg. II 192) ev dia dvoiv 
esse contendunt, quia non dictum sit aureae paterae sed 
ipsum aurum quasi alia et diversa a pateris res additum 
sit. Sane ra dvo agnosco, ubi vero illud sit ev non video. 
Nam quod ex patera et auro componitur vas, licet con¬ 
spectu unum sit, tamen si formam respicis est patera, aurum 
si materiam. Nos quidem vernacule dicimus c goldne Schale' 
quod, cum maiore vi prematur nomen substantivum, id est 
ipsa res, at qualitas rei adiectivo nomine, id est dependente 
e siibstantivo indicetur, sensibus et oculis sponte ut unum 
subicitur. Sed errat qui versione nostra plene redditam 
putet vim vocum paterae et aurum. Nihil plane refert quo 
modo nos nostrae linguae verba scriptoris mandemus. Erra¬ 
vit igitur Rothius, qui in libello de l ev dia dvoiv figura apud 
Tacitum composito quattuor huius figurae genera discernenda 
esse statuit. Nihil autem errasset, si quattuor modis eam 
a nobis reddi dixisset. Nostrum est aestimare ac ponderare 

verba latina et accurate interpretari, si quid a solito dicendi 
more recedere videatur. Sic in exemplo quod elegimus eo 
spectat parataxis substantivorum patera et aurum , ut magis 
praedicetur lautitia vasorum. Relegetur igitur potius ex 
artibus grammaticis nomen illud errori obnoxium et in er¬ 
rorem detrudens, satis habeatur cognosse talem saepe esse 
duorum substantivorum rationem, ut altero indicetur res, 
altero accuratius describatur. Totum autem hoc elocutio¬ 
num genus cum orationi haud raro gravitatem quandam et 
severitatem adferat, frequens est in Taciti libris, Seneca 
vero, ut qui minus faveat sermoni recondito et elaborato, 
in universum parcit huic a simplici stilo dissentienti generi 
eloquendi. Eos tamen locos quos inveni huc pertinentes 
quique particulas que et atque exhibent, in medium proferam: 
quae in usu sunt et manum cotidie tactumq. patiuntur d. b. III 
2, S. luctator qui omnes numeros nexusq. perdidicit d. b. VII 
1, 4. effectus damnaq. di. III2,1. verborum maledictorumq. 
amaritudinem di. III 4, 3. impatiens imperii rationisq. di. III 
10, 4. ictus doloresq. patiantur di. IV 14, 2. in frigora sep- 
tentrionemq. vergentibus di. IV 15, 5. ex voltu risuq. di. IV 22, 4. 
per poenam crudatumq. di. VI 18, 8. ut magna bella adspectu 
adparatuq. vicerunt (sic adparatu non paratu legendum esse 
elncet e collatione Ohatelainii) ep. 14,6 . periculorum gladiorumq. 
contemptus ep. 95, 71. fervor ignisq■ n. q. III 28, 7. artem si- 
mulationemq. n. q. IV pr. 11. cursum violentiamq. n. q. IV 2, 8. 
natura viarum circutorumq. n. q. VII 25, 7. 

Hic, ut consentaneum est, rem quae explicatur sequi¬ 
tur ea quae explicat; rursus notionem minus late patentem 
excipit amplior n. q. 111 26, 8 tempestate fluctuq. ep. 91, 12 
ventorum vis flatusque per clusa violenti (sic olim Biichelerus 
in seminario nostro pro interna flatusque praeclusa videnti). 

Huius generis exempla in quibus alterius vocis adiectio 
fit per atque haec habeas: 

indomitum nimbus atque Alpibus virum ep. 51, 5. exspectatio¬ 
nem mortis ac metum ep. 78, 4. voces ac minas di. V 4, 3. 
ex Macedone ac libero di. V 17, 1 . in bruma ac frigore di. VII 
22, 3. expers sensus ac sanitatis di. XI 15, 2. coniunctione 

tioni ac famae d. b. IV 21, 5. portus ac praesidium d. b. VI 
28, 2. ex causa ac necessitate d. cl. I 11, 4. diei spatium ac 
longitudo n. q. V 11, 2. 

Eadem quae in his exemplis ratio videtur etiam inesse 
loco d. b. VI 35, 5, quem tamen mendo vacare non puto. 
Reprehendit Seneca hoc capite eos qui ut officiorum onere 
se liberent, mali aliquid optant eis quibus obligati sunt. 
Nemo inquit de immanitate animi tui dubitaret , si aperte Uli 
paupertatem , si captivitatem , si famem ac metum imprecareris. 
Metum si quartum votum esse putes, languidum est) cum 
desideretur res ea cuius metus in voto sit. At si coniungis 
cum voce famem , hoc quoque displicet, cum aeque ad pau¬ 
pertatem et captivitatem trahi debuerit. Ne ipsum quidem ver¬ 
bum metum aptum iudico, cum non sit vera certaque neces¬ 
sitas, sed exspectatio tantum. Quod Pincianus coniecit 
mortem aut Gruterus letum, eam ob causam non probo quia 
talem necessitatem optat amicus quam adiutorio suo fideque 
discutiat (§ 2). Si morbum scripseris, omnis tolletur offensio. 

Quarti ut videtur generis exemplum nunc tractaturum 
incidisse me in oblivionem promissi mei ne credas, non enim 
multis molestus ero. Hoc tamen cum a quarto in alterum 
transferendum aestimem, libenter audias. Loquitur Seneca 
n. q. II 49, 1 de nominibus quibus diversa fulmina desig¬ 
naverit Caecinna. Sunt in his pestifera, quae mortem exiliumque 
portendunt. Recte illa fulmina pestifera vocari, quia mortem 
augurentur nemo negabit, quia exilium, non item. Tum post 
mortis memoriam fortior vox exspectatur. Quod vocabulum 
sensui magis commodum sit quam exitium nescio. Conferas 
velim di. IU 2, 1 ubi merito ira gravissima humani generis 
pestis nominatur, quia inter effectus praeter alia totarum 
gentium exitia sint. 

Verba vis et potestas supra per ac composita vidimus 
idque propter gravitatem verborum factum esse sentio, quod 
ut comprobetur alia proponamus exempla, in quibus idem 

verbum vis aliud similis sensus praecurrit. Inspice ergo vi 

« 

ac metu d. b. I 9, 5. vis ac severitas d. b. VI 24, 2. vis 

ac vigor di. 111,7, 1 . vi ac pondere d. b. V 3, 3. viae 
pugna n. q. V 12, 2. vis flatusque , quod legitur ep. 91, 
12 non eiusdem naturae est. 

Ut haec vox, sic altera quoque conciliari se cum alio 
vocabulo nisi per ac copulam fere non patitur, periodum 
dico. Vide enim damnum ac periodum d. b. II 14, 3. d. b. 

IV 12, 2. navigationes ac pericula ep.' 58, 30. materia cri¬ 
minis ac periodi d. cl. I 26, 2. sine certamine ac periodo di. 

V 28, 2. Contra cum labore periodoq. di. VII14, 2. Utrum 
bis quoque locis ad eligendum ac gravitas verborum mo¬ 
mentum adtulerit an natura litterae p, quae saepissime cum 
ac committitur, in suspenso potius relinquendum videtur. 
Maiore autem fiducia freti in prima verbi littera causam 
cur scriberetur ac fuisse contendemus his: ebrietas ac libido 
ep. 47, 7. ep. 59, 11. vinum ac libido ep. 59, 17 di. X 7, 1. 
gula ac libido ep. 124, 3. di. VII 13, 2. venter ac libido d. 
b. VII 2, 2. De di. X 7, 1 in Venerem ac libidinem protecto¬ 
rum inhonesta tabes est cum Gertzio consentio verbis in Ve¬ 
nerem ac libidinem otiose idem bis significari iudicante eaque 
de re ex superioribus editionibus ventrem revocante. Iure 
etiam propter verba antecedentia errant et peccant correxit 
tabes in labes, de qua voce conferas, si placet di. VI 22, 2 
animi mille labes. 


IV. 

Transeamus ad adiectiva atque servato ordine primum 
de notionibus contrariis disseramus. Nolumus tamen omnem 
numerum effundere, cum iam supra in ordine nominum sub¬ 
stantivorum complura exempla congesta sint; ne ea quidem 
describendo enuntiata in quibus duo huius notae adiectiva 
nomini substantivo adposita sunt, quod fit 30 fere locis, tem¬ 
pus consumemus. Sufficit totum hoc genus paucis inlustrasse. 

Componitur interdum pron. poss. et adiectivum alienum ; 
sic suam alienamq. libidinem ep. 99, 13. huc accedunt d. cl. 
I 1, 1. di. III 16, 3. n. q. V 18, 9. 



item pron. poss. et adiectiyum publicum: suum publicumq. 
dolorem di. III 11, 7. di. VI 11, 1. ep. 89,18. 

Mera adiectiva sunt humanum divinumq. ep. 88, 35. ep. 
120, 14. di. II 6, 8. iratis dis propitiisq. n. q. II 59, 4. His 
adscribe di. VI 21, 3. di. VII 4, 2. di. VIII 4, 1. di. IX 1, 
11. di. IX 8, 2. di. IX 11, 3. di. IX 11, 8. di. X 15, 2. di. 
XII 11, 7. n. q. I 10. n. q. YII 25, 5. 

Plura huius generis exempla in quibus atque adhibuit 
scriptor postea indicabimus, constat tamen sibi scriptor in 
componendis adiectivis dextrum et sinistrum vel laevum per 
que. Sic legitur cornu dextrum laevumq. di. IX 3, 5. dextrum 
auspicium sinistrumq. n. q. II 32, 3. d. laevamq . partem n. q. 
VII 21, 2. dextra laevaq. n. q. IV 2, 8. dextra sirmtraq. n. 
q. VI 6, 2. 

At hunc postremum locum cum vitio laboret describam 
et ita. quidem ut fertur in codice £ sicut in navigiis quoque 
evenit ut si inclinata sunt et abierunt in latus aquam sorbeant , 
quae in omni onerum eorum , quae vehit, si immodice depressa 
sunt, aut superfunditur aut certe dextra sinistraque solito magis 
surgit. Vitium quod in verbis omni onerum latere Haasius 
adposito asterisco indicavit, ita H. C. Michaelis in Philol. 
vol. IX p. 345 tollere sibi visus est ut scriberet quae in 
omni onerariorum eorum (sc. navigiorum), non onera sed naves 
esse quae deprimantur ratus, quasi non iure naves onera 
dicantur. Deinde nescio cur quod summo iure de navigiis 
in universum dixerit Seneca, post de onerariis tantum dic¬ 
tum velit. Accedit quod illa coniectura falsus genetivus 
partitivus, in quo Haasium haesisse opinor, repetitur. Mihi 
quidem verba in omni * eorum , 'quae vehit indicare videntur 
additum aliquid fuisse quo tota sententia amplificaretur. 
Tale, Madvigius quoque desideravit, qui aliam tamen quam 
ego viam ingressus ceterorum codicum scipturam oneri vel 
onere ut inanem interpolationem abiciens ita scribi voluit 
quae impatiens onerum eorum me non probante, cum nimis a 
traditae lectionis vestigiis recedant verba. Ne ego quidem 
defenderim scripturam in omni onere eorum, quippe quae 

nimis langueat, a vero tamen haud procul eam abesse iu- 
dico, in omni genere eorum Senecam scripsisse opinatus. 

Sequantur notiones eodem vel simili sensu praeditae. 
Ex ordine earum compositionum, in quibus usu et consue* 
tudine invaluit que, sunt faustum felixq. ep. 71, 5. felix for- 
tunatusq. di. V 37, 3. fortunatum beatumq. ep. 45, 10. Sed 
longius erat cetera exempla omnia congerere, satius iterum 
videtur pauca eligi quae quia sollemnis in eis que est, probe 
. hunc particulae usum inlustrent. Similia ergo inter se sunt 
adiectiva haec: placidum, tranquillum, lene, quietum, mite, 
compositum, remissum, pacatum, tacitum, silens. Hac ex 
serie ubi duo coniunguntur, per que id fieri solet. Sic habes 
placidum tranquittumq. d. cl. I 5, 5. d. cl. I 13, 1; et 
inverso ordine tranquillum placidumq. n. q. III 26, 8. 
ep. 32, 4. tranquillum quietumq. di. XII 18, 2. quietum 
placidumq. di. I 2, 2. di. IU 1, 1. mite placidumq. di. V 
9, 3. aequum placidumq. di. II 8, 3. lene placidumq. d. 
b. II 13,* 2. tacitum quietumq. ep. 99, 16. silens quietumq. 
di. III 19, 2. quietum pacatumq. di. V 43, 2. quietum com- 
positumq. ep. 100, 8. lene remissumq. di. VI 18, 2. 
item purum, liquidum, sincerum 
purum liquidumq. n. q. VI 27, 2. n. q. VII 17, 3. sincerum 
purumq. n. q. II 26, 9. liquidum sincenmq. d. cl. II 6, 1. 
incolume et similia 

integrum incolumeq. di. II 6, 5. salvum incolumeq. di. V 
23, 3. incolume intactumq. di. III 8, 7. integrum inliba- 
tumq. di. II 6, 7. 
solidum et similia 

bonum solidumq. ep. 56, 11. robustum solidumq. ep. 72, 5. 
firmum solidumq. ep. 95, 15. (ac d. b. VII 26, 3). forte 
solidumq. di. IV 15, 1 . solidum forteq. n. q. VII 9, 4. 
par idemq. ep. 20, 2. ep. 102, 12. unus idemq. di. XI 14, 
5. di. H 6, 3. 

In his locis eadem subest notio utrique verbo nec in 
diversas partes discedunt, sed quo planior fieret et inlustrior 
sententia scriptoris, complura vocabula adhibuit sumpta ex 

eodem cogitationum orbe. Ab hac autem complexionis ra¬ 
tione distare videntur ea exempla ubi causa artioris copu¬ 
lationis minus in summo haereat, sed altius descendat. 
Talem enim putes esse necessitudinem verborum quasi causae 
et effectus. Sic si quis di. I 1, 6 bonos viros acceptosque dis 
ideo acceptos illos viros dis esse velit, quia boni sint de re 
nihil erit quod litigetur. Eiusdem notae hos habeas locos 
mollem cedentemque materiam di'. VII 27, S. oculos fatigatos 
cadentesque in opere ep. 8, 1. Vel ut permutato ordine 
effectum sequatur causa in molli palustrique pascuo ep. 51, 
10. aquarum stantium clausarumque natura n. q. III 26, 8. 
Sed cum haec verborum ratio ita in aperto sit ut sponte a 
lectore sentiatur nec multo opus sit acumine ad indagandam 
eam non accedo illis qui huiusmodi exempla novum et plane 
distinctum a priore genus videri volunt. 

Verum autem discrimen cum adpareat, merito a prio- 

i 

ribus distrahitur id genus quod insigne est coniunctione 
adiectivorum ad varias res spectantium. Minus vero hic 
usus cum proprio et genuino particulae que sensu concinit, 
itaque minor huius notae exemplorum numerus est, quorum 
ut intellegatur' quales locos respiciam, duo adponam: magnum 
longumque bonum d. cl. I 1, 5. quos civilia bella claros poten- 
tesque fecerunt ep. 94, 46. 

Iam de paucis locis loquendum, qui quemadmodum 
uni ex tribus superioribus generibus inserantur quippe cum 
abhorrere videantur ab omnibus, primo dubium esse poterit, 
habent enim aliquid peculiare. 

t 

Mirus fit transitus a fortiore vocabulo ad infirmius eo 
sensu, ut aliquid detrahatur de vi illius n. q. III pr. 18 
animum, quo summo magnoque opus est, seducemus a corpore. 
vel d. b. V 15, 2 murmurationem .... pro pessimo pravoque 
numerantium, qiticquid citra recti formulam cecidit. De sim¬ 
plici adiectione vocabuli his locis cogitari nequit, nihil enim 
plane novi additur, sed coercetur prior vox ita ut que idem 
fere valere quod aut certe putandum sit. Externam tantum 
speciem qui inspexerit, his duobus fortasse adnumerabit ep. 

83. 22 haec (sc. publica ebrietas) acerrimas gentes beUicosas- 
que hostibus tradidit. Latet autem in altero verbo licet posi¬ 
tivum gradum tenente vis superlativi. Eodem modo priorem 
vocem restringi puto in compositione par similisque di. III 
10, 1 et 10, 3. 

Admodum raro duo adiectiva iuxta posita inveniri 
puto, ubi adverbium et adiectivum exspectes. Sic quod legi¬ 
tur di. IX 1, 6 cibus parabilis facilisque interpretandum est 
ita: cibus qui facile paratur, et di. V 2, 5 populm ductu 
irae suae egressus fortuita raptaque pro armis gessit intelle¬ 
guntur res adreptae, ut fors tulit. Talis interdum duorum 
adiectivorum ratio est, ut prius universe dictum quo refe¬ 
rendum sit, altero indicetur. Sic adiectivis utile, necessarium 
succedit vitale, ut declaretur utilem vel necessariam esse 
rem commemoratam ad vitam degendam; quod fit ep. 39, 
4. n. q. V 18, 1. d. b. IV 24, 1. 

Explicationem aut interpretationem prioris adiectivi 
his habes locis: numquam vir iUe perfectus adeptusque vir¬ 
tutem fortunae maledixit ep. 120, 12. solitum quktumque egredi 
habitum di. m 1, 5. 

Verum quidem est diversis modis in his exemplis 
rationes adiectivorum explicari atque adeo plures ab eo 
facile inveniri posse qui pondus verborum subtiliter examina¬ 
verit. In universum tamen cavendum est, ne discrimina 
comminiscamur, quae scriptor nullo modo cogitaverit. Nos 
ergo non dubitabimus adscribere omnia exempla ita compa¬ 
rata alteri generi, quod est adiectivorum adfinitate quadam 
coniunctorum. 

His fere absolvimus quae hoc loco dicenda erant de 
usu particulae que. Sed antequam de atque loquar, unus 
adhuc locus proferendus et, si prospere cedit coniectura, 
emendandus est, quia duo quae ibi inveniuntur adiectiva 
copulata, nihil habent rationis cur copulentur. In his verbis 
n. q. VI 32, 3 ingenti itaque animo mors provocanda est , sive 
nos aequo vastogue impetu adgreditur , sive cotidiano et volgari 
exitu, nullam video viam quam quis feliciter ineat ad expli- 

candum aequo vastoque. Melius iam intellegeretur iniquo 
vastoque. Atque tale aliquid ponendum esse docent sequentia 
verba cotidiano et volgqri. Hauptius quem et ipsum in hoc 
loco offendisse video, satis probabilem emendationem propo¬ 
suit, nescio tamen an et aeque facile traditis litteris sese 
adplicet et melius cum vasto consentiat saevo quam caeco. 

Adiectiva contraria inter se copulantur per atque (ac) 
locis his: 

itinera urbana ac peregrina ep. 31, 10. externa bella ac do¬ 
mestica ep. 94, 64. publicas ac privatas iniurias di. II 18, 3. 
d. b. I 10, 2. d. b. IV 4, 2. in rebus civilibus ac domesticis di. 
V 7, 1. civili ac milita/ri industria d. b. III 29, 7. beata ac 
misera vita ep. 98, 2. viam bonam ac malam di. VIII 1, 3. 
sua fata pariter ac publica ep. 94, 65. opinio nostra ac sim 
d. b. VII 7, 3. tua simul ac sua gratia d. XI 9, 5. superi 
atque inferi maris di. I 8, 6. dwini iuris atque humani d. b. 
YII 2, 4. vadimonia sua atque aliena di. X 7, 2. 

Frequens est synonymorum coniunctio per atque. Plane 
eiusdem vocabuli repetitio fit ep. 108, 19 in alias atque 
alias formas transeuntium. Eandem geminationem interposito 
atque 20 locis leges, que semel tantum ep. 88, 84 nec saepius 
et n. q. VII 24, 1. .Sed etiam si recesseris ab his exemplis, 
similes notiones multis locis per atque copulatas invenies. 
Quid vero intersit inter illa enuntiata quae exhibeant que 
et haec dicam, caute tamen quae statuenda videtur acci¬ 
piatur regula. Atque ergo tunc ponitur, si altius adsurgit 
oratio et si praecipua vis inest ipsis adiectivis. At ut 
ostendam hanc legem non ubique valere, inspiciantur loci hi: 
bono ac benigno voltu ep. 22, 12 vel memoria segnis ac lenta 
ep. 74, 1. quin etiam placidis atque compositis habes ep. 99, 
20 nec tamen maiore animo his locis scriptor adflatus est. 
Iam tu ipse memoria repetis fortia solidaque et his similia 
quae supra leguntur enotata, ubi frustra fortiorem particu¬ 
lam atque efflagitas. Sed respondebunt voluntati tuae haec: 
nomen detestabile ac dirum ep. 114, 24. adfectum taetrum ac 
rabidum di. III 1, 1. mens fortis ac vehemens di. VII 3, 8. 
trucem atque horridam faciem n. q. VI 32, 4. Plura addan- 



tur et efficaciora quidem, quia in eodem exemplo eadem 
particula recurrit. Ad substantivum vir et homo quae acce¬ 
dunt adiectiva laudibus illum ornantia per atque conserta 
sunt: vir fortis ac strenuus ep. 9, 19. ep. 22, 7. ep. 77, 6. 
homo fortis ac strenuus d. b. V 24, 2. quae vocabula aliter 
coniuncta non vidi. Praeterea 

vir magnus ac iustus di. V 28, 6. vir fortis ac iustus (nam ita 
legitur, non et in P et b, p in hac parte desideratur) ep. 76, 
28. optimum ac fortissimum virum di. XII 2, 4. vir fortis ac 
sapiens ep. 24, 25. vir magnus ac prudens ep. 78, 10. sapienti 
ac probo viro ep. 51, 2. ille vir sincerus ac probus ep. 78, 4. 
nedum homo perfectus ac sapiens ep. 88, 17. Contra religio¬ 
sus homo sanctusque di. IX 11, 2. 

Pari modo adiectivum durum cum altero per atque 
(ac) coniungitur 

durum ac difficile ep. 20, 18. ep. 66, 15. di. I 2, 4. que non 
item invenies in horum adiectivorum compositione. praeterea 
durum ac laboriosum ingenium ep. 52, 7. (sic' iterum P et b 
deficiente p). panis durus ac sordidus ep. 18, 7. imperium 
iniquum ac durum d. b. III 38, 2. nihil tam terribile ac durum 
di. XII 5, 6. haec dura atque intoleranda credimus ep. 71, 23. 
dura atque aspera ep. 98, 3. regnum durum atque invictum di. 
VI, 10 6. dura atque horrida veste ep. 18, 5. durum quiddam 
atque horridum stridens di. V 3, 6. cor durum atque patiens 
n. q. IV 13,11: de solidis quidem ac duris loquor n. q. III 25, 
7. Contra duri infestique animi d. b. VII 31, 1. 

Aliis etiam nominibus adicitur magnum adiectivum 
coniunctum per atque (ac) cum simili vocabulo. Sic animus 
magnus ac sacer ep. 41, 5. formosus animus ac magnus ep. 
66, 3. rem magnam ac seriam ep. 40, 3. magni ac secreti 
boni ep. 49, 6. Non adtributive sed praedicative ut barbare 
loquamur dictum est magnus atque animosus exclama ep. 
110, 18. 

De logica ratione quid iudicemus cum iam significarim, 
in arguta et subtili talium locorum disquisitione non immo¬ 
rabimur nec congerendis exemplis quae nova et diversa a 
prioribus per atque adici ostendant, tempore et charta abu- 
temur. Ad singulas quasdam res animum dirigamus. Eadem 

adjectiva et per que et per atque composita raro inveniuntur, 
quo documento licet uti has particulas quamquam in fre- 
quentissimo usu sint, non tamen in promiscuo esse. Exstat 
quidem et haec et illa particula his locis: firmis adhuc sbU- 
disque 'corporibus ep. 95, 15 et d. b. VII 26, 4 quis est 
istorum tam firmae mentis ac solidae. At levius in unum coe¬ 
unt adiectiva priore loco quam hoc altero, ubi utriusque 
vocabuli vim per se premi antecedente tam indicatur, quod 
manifestius fiet comparatis similibus locis tam honestae rei 
ac severae ep. 67,. 16. tam tenuis ac solutus n. q. I 2, 11. 
tam multa ac magna di. X 1, 2. Aequali modo discriminan¬ 
tur inter se unus idemque et unus atque idem. Illud legis 
di. II 6, 3 non est quod dubites an homo natus unus idem¬ 
que inter diversa sit, et di. XI 14, 5 quid referam Aemilianum 
Scipionem , qui uno paene eodemque tempore spectavit patris 

i 

triumphum duorumque fratrum fu/ner a. Nemo certe erit qui 
oratoriam quandam vim huic alteri loco inesse neget, non 
minus tamen certum est debilitari adfirmationem addita 
voce paene. Firma contra ac certa vis et concitatio oratio¬ 
nis, ut puto, conspicitur hisce locis: at mehercules ista sol¬ 
licite scrutata varieque condita cum subierint ventrem, una at¬ 
que eadem foeditas occupabit ep. 110, 13. adeo non potest 
dubitari , an quale illud sit, tqle hoc sit (sapere scilicet et sa¬ 
pientem esse), ut quibusdam utrumque unum videatur atque 
idem ep. 117, 8 l ). Oppositione personarum insignis est ter¬ 
tius locus d. b. V 8, 3 neque enim alius dat quam accipit, 
sed unus atque idem. Minus tale discrimen conspicuum est 
in his exemplis: multas ac varias voluptates ep. 69, 4. m. ac 
v. errores d. b. I 1, 1. contra multae variaeq. facies n. q. I 
1, 2. m. variiq. cometes n. q. VII 17, 3. m. variiq. colores 
ep. 121, 5. Non omitto tamquam clausulam adiungere lo¬ 
cum qui insolitum in his adiectivis dissolutionis exemplum 
exhibet d. cl. II. 2, 2 multas voces magnas sed detestabiles. 
Sed lenitur offensio interiecto substantivo et oppositione 


') Non legitur apud Senecam tantum abest ut-ut. 



adjectivorum magnas atque detestabiles. Adiectiva publicum 
et privatum modo hac modo illa particula coniungi mox vi¬ 
debis, item pauca alia tum cum quemadmodum duo super¬ 
lativo gradu posita adiectiva copulentur, indicabimus. 

Miro modo ad solam altitudinem fluminis designandam 
conciliantur.adiectiva altum et profundum n. q. IV 2, 8 hinc 
iam manifestus novarum virium Nilus alto ac profundo alveo 
fertur , ne in latitudinem excedat , obiectu montium pressus. Al¬ 
tum non idem hic significare quod identidem in verbis altum 
mare i. e. late patens additis verbis ne-pressus apparet. So¬ 
lent autem alias in hac quidem ratione nullo discrimine facto 
adhiberi adiectiva citum et profundum , ita ut iure quis mi¬ 
retur eorum compositionem. Sed qui scit quam parum pressus 
sit Seneca et nimis redundans, vel hac ex causa hoc loco 
non offendetur. Quid quod similiter verba quae communi 
dicendi consuetudine non distinguuntur conligavit ep. 16, 6 
ai repentina ac subita dominantur? Attamen si accurate sen¬ 
sum verborum aestimamus, gradationem fieri intellegemus 

■9 

ita ut illud generatim altitudinem describat, hoc immensam 
eam esse adiciat. Quo fit ut sine offensione legas n. q. VI 
24, 8 altitudinis profundae maria aut ep. 21, 5 profunda 
supra nos altitudo temporis veniet. Idem hoc etiam apud Li¬ 
vium (XXXVIII 23) et apud Tacitum (ann. II 61) legitur, 
at illius dictionis exemplum alterum non inveni. 

Iam persequemur paucis inlustrare id quod breviter 
supra attigimus dicentes litteram in principio verborum po¬ 
sitam aliquid facere ad particulae electionem. Ac legitime 
scriptum esse in verbis fortis ac strenuus complura exempla 

docuerunt. Item non que, sed ac adhibitum est his locis 
utile ac salutare ep. 11, 8. et ep. 113, 26. utile ac salutare ep. 
86, 10. siccum ac sobrium ep. 18, 4. ep. 114, 3. vel sobrium ac 
siccum di. YII 12, 4. sanctum ac sacrum d. b. I 10, 2. solida 
ac sempiterna ep. 74, 16. splendidis ac sonantibus ep. 114, 14. 
sanum ac salubre ep. 8, 5. sanum ac sincerum (sic Haasius recte 
ut videtur pro s . ac siccum ) ep. 66, 6. stultum ac supervacuum 
ep. 102, 4. in solido ac sereno d. b. YII 1, 7. sterile ac squa - 
. Udum d. q. IY 2, 9. spissum ac solidum n. q; YII 26, 1, 

Si qui erunt qui putent ac positum esse quo magis 
efferatur vis et gravitas verborum, contra dici potest in 
parte tantum exemplorum maiorem vim adparere. Nec mi¬ 
nus a vero aberit is qui cum identidem utrumque adiecti- 
vum -ab eadem littera s videat incipere, inde in his ac par¬ 
ticulae petat causam. Inane tale commentum esse cum 
aliis tum tribus huius ipsius litterae s exemplis coarguitur; 
habes enim que: in tristitia supervacua stultaque di. XII 16, 
7. splendidis sordidisque ep. 44, 5. loca seria sanctaque ep. 
51, 10. Immo non geminatam s , sed simplicem in causa 
esse copia exemplorum verisimile fit. At ut videatur quam 
parum constans sibi sit auctor, e contraria parte adfertur 
adiectivum solidum , quod per que cum diversis adiectivis 
coniunctum est ep. 56, 11. ep. 72, 5. ep. 95, 15. di. IV 15, 

1. d. b. IV 5, 2. per ac semel d. b. VII 26, 3. 

D quoque particulae ac favere his locis coni igitur: du¬ 
rum ac difficile ep. 20, 13.' ep. 66, 15. ep. 90, 15. detestabile 
ac dirum ep. 114, 24. . diversis ac dissidentibus d. b. II 29, 

2. distentum ventrem ac desuetum iam ventris officio, ep; 47, 
2. His quod opponam repetitae litterae d exemplum non 
habeo. At quinque insuper locis idem adiectivum difficile 
alii adiectivo per ac adiunctum vidi ep. 111, 4. di. VI 23, 
4. di. IX 2, 7. d. b. II 17, 7. d. b. VI 43, 1. 

Item iteratae p litterae exemplis probari videtur, quam¬ 
quam pars eorum que particula insignis est, aliam alia lit¬ 
teram gratiorem esse voci ac. Illa enim his locis legitur 

publicae privataeq. curae di. IX 1, 11. propiorem planioremq. 
ep. 33, 11. proficienti provectoq. ep. 35, 4. perditae vitae peri- 
turaeq. ep. 48, 8. prudentissimis piissimisq. di. XI 7, 4. at 
haec his: privatum ac publicum di. I 5, 7. d. b. I 10, 2. d. b. 
IV 4, 2. publicum ac privatum di. II 18, 3. potentius ac pre¬ 
tiosius ep. 65, 23. proprium ac peculiare ep. 122, 9. prior ac 
potior d. b. VII 19, 9. placidi ac propitii d. b. VII 31, 4. 

Iam vero ut eis qui in concentu primarum litterarum 
momentum ponant prorsus error eximatur, ei proponantur 
loci ubi duo adiectiva vel ut haec in censum adsumam. nar- 

ticipia composita cum voce in copulantur. Undecim 
locis exstat que : di. II 6, 5. di. II 6, 7. di. III 8, 7. di. 
IV 35, 5. di. VI 7, 4. di. VII 4, 4. di. IX 10, 6. di. X 
9, 4. n. q. III pr. 13. duobus atque ep. 56, 9. ep. 71, 13. 

Attulimus supra eos locos, ubi per ac prioribus ad¬ 
nexum est substantivum libido idque propter litteram l 
factum esse probabile nobis visum est. Quae sententia ro¬ 
bur accipit altero exemplo in quo non minus legitimum est 
ac. Adiectivum liberum dico, quod ita coniunctum complu¬ 
ribus locis obviam est. 

exauctoratus ac liber ep. 32, 5. in corpore valido ac Ubero ep. 
66, 22. integros ac liberos ep. 94, 56. securum ac liberum ep. 
118, 3. solutus ac liber d. b. II 18, 5. strictam ac liberam d. 
b. IV 37, 8. ex Macedone ac libero di. V 17, 1. altus ac liber 
di. V 36, 2. 

Uno tantum n. q. loco V 15, 3 consentientibus codici¬ 
bus B et E legitur liberoque, tamen ut extra omnem dubi¬ 
tationem eum positum esse non putaverim. Sunt verba 
haec ante Philippum Macedonem reges fuere , qui pecuniam in 
ditissimis usque latebris sequerentur et recto spiritu liberoque in 
illos se dimitterent specus in quos nullum noctium dierumque 
perveniret discrimen. Plura in his offensionem habent. Pri¬ 
mum demitterent pro dimitterent legendum, deinde verba in 
ditissimis usque latebris sequerentur, quae idem sine dubio 
valent atque in summam altitudinem descendere ita mu¬ 
tanda ut scribatur, quod iam Haasius suspicatus est 
praef. vol. III p. 14 in ditissimas usque latebras. Nam 
usque esse perpetuo , adsidue nemo facile crediderit, cum 
abhorreat a sermone Annaeano, ut omittam inanem 
hoc modo effici sententiam. Ad postremum, quo iure Se¬ 
neca illos recto spiritu liberoque se demittere dixerit, ut 
eruerem nullo, modo mihi contigit. Immo cum alta nocte 
premantur illi subterranei specus, liberum spiritum relinqui 
puto ab hominibus qui in illos se demergant. Unice ergo 
verum iudico quod iam iu vetustis editionibus legitur relicto 
spiritu libero. 

Ad componenda duo gravioris sensus adiectiva atque 
saepe adhiberi diximus. Hanc ipsam ob causam eadem par¬ 
ticula duorum superlativorum coniunctioni prae ceteris in¬ 
servit nec casu id factum esse inde quoque concluditur, 
quod hic vocis atque usus in eis potissimum Senecae scriptis 
observatur in quibus et abundat rarissimeque ceterae copulae 
adparent. Sed ut prius plenos numeros dem, et , si recte 
computavi, 24 locis, que 88, ac 85, atque 5 locis invenitur. 
In universum ergo ac particulam multo rariorem esse quam 
et et que qui non neglexerit, ex instituto factum credet, ut 
in huiusmodi sententiis eadem particula istarum numerum 
excedat. Sed ut ad scripta illa revertar, in Epistulis est 
locis obviam 

6 et 1, 3. 76, 29. 81, 82. 84, 12. 109, 16. 123,16. 

8 que 31, 10. 60, 3. 67, 6. 72, 11. 81, 22. 87, 41. 

91, 15. 117, 12. 

16 ac 18, 5. 33, 7. 58, 33. 66, 1. 66, 35. 66, 47. 

67, 12. 81, 20. 83, 9. 83, 19. 87, 15. 88, 2. 

90, 25. 95, 21. 95, 49. 95, 72. 

atque 58, 31. 

In libris de beneficiis eadem valet ratio, nam et 2 tan¬ 
tum locis exstat IV 18, 2 et VI 33, 4. 

5 que I 1, 2. II 18, 2. V 12, 6. VII 3, 2. VH 9, 2. 

9 ac H 10, 4. HI 3, 1. III 17, 2. III 33, 2. III 

34. IV 7, 1. IV 9, 1. V 17, 1. VI 10, 2. 

2 atque III 5, 2. IV 32, 3. 

Quae in hoc numero haud raro occurrunt notiones con¬ 
trariae, per commissae sunt nusquam, per ac quinquiens: 
maxima ac minima di. VI 18, 3. di. XII 8, 3. prima ac 
maxima d. b. III 34. ima ac summa ep. 90, 25. n. q. II 4, 
1, ubi ac ante s conlocatam animadvertes. Plerumque vero 
haec verba coniuncta sunt per que , quam copulam vidimus 
solere hoc munus sustinere. Sic summum et imum et hoc 
quidem ordine per que copulata sunt ep. 72, 11. 91, 15. 
n. q. II 10, 2. minimum et maximum di. IX 8, 2. di. X 
15, 2. n. q. II 7, 2. d. b. II 18, 2. ad maximos imosque 

d. cl. I 1, 9. longissimi brevissfmique aevi di. Vl 21, 3. Ra¬ 
rissima si non unica coniunctio est quae legitur d. b. IV 7, 
1 Jovem Optimum ac Maximum. 

Tum quoque maiore in usu est ac quam que , si super¬ 
lativus et positivus duorum adiectivorum gradus coniungitur, 
ut fit ep. 92, 7. 94, 35. 94, 50. 117, 21. di. II 2, 1. di. 
VI 17, 3. di. VII 10, 2. d. b. I 14, 1 . atque ep. 24, 6. 

ep. 24, 25. cum his confer etiam serpentibus ac noxiosissimo 

cuiqtfe animali d. cl. I 26, 3. rarius in huiusmodi enuntiatis 
est que : di. II 8, 2. di. IX 7, 5. n. q. III 28, 6. n. q. VII 

10, 3. ep, 67, 6. d. b. V 15, 2. Ubi vero non superlati¬ 

vorum par conectitur, sed aliud orationis membrum a su¬ 
perlativa adiectivi forma incipit, hic progressus, quo firmior 
sit contextus verborum, fit que particula, velut ep. 18, 12 
aliquos dies destina , quibus secedas a tuis rebus minimoque te 
facias familiarem. Similia sunt ep. 59, 8. ep. 113, 30, di. 
IV 5, 3. di. V 30, 5. d. b. IV 13, 1. d. b. VII 2, 2. d. 
b. VII 20, 3. n. q. II 6, 2. n. q. IV. 2, 21. 

His adiungi placet quae de coniunctione duorum com¬ 
parativo gradu positorum adiectivorum observavi. Ut illum 
gradum particula ac, sic hunc que sui iuris fecit. Deinde 
raritatem ac particulae si respicis, licet ea eodem fere nu¬ 
mero occurrat in huiuscemodi enuntiatis quo et, tamen pro 
portione frequenti orem eam esse dicendum est. Causam 
vero si quaerimus cur que potius quam et et ac has formas 
adnectat, ea esse videtur, quod dulcior hoc modo atque au¬ 
ribus gratior efficitur conclusio verborum. Omnibus igitur 
computatis locis particulae que 65 habes exempla, et 27, ac 
24, atque 2. 

Cum discesseris a beneficiorum libris ubi cuiusque co¬ 
pulae numerus fere par est, nam et 4, que 5, ac 6 locis 
exstat, in reliquis scriptis longe maior est copia exemplo¬ 
rum que exhibentium. Hoc ut uno quidem exemplo com¬ 
probemus, sumamus opus de clementia scriptum, quod quam¬ 
quam cum libris de beneficiis eodem codice Nazariano con- 



tinetur, multo tamen maiore cura compositum videtur. De¬ 
prehendes in hoc opere ex parte tantum servato 

noviens que I 1, 6. 1, 9. 5, 4. 7, 2. 11, 3. 17, 2. 

19, 1. 26, 5. II 5, 3, 
bis et I 16, 4. II 5, 3. 

semel ac I, 13, 2. 

Praeterea quod de ac dixi adhibitum id esse ubi unus 
solum superlativus adparet, id in hac ratione multo certius 
de' que adiirmari licet, quod cum in comparativi atque posi¬ 
tivi gradus coniunctione tum in continuatione orationis per 
comparativam formam facta praeponderat. Triginta circiter 
locis sic que usurpatum est, raro ac. Atque complura qui¬ 
dem huius generis exempla proponam ubi de adverbiorum 
ratione disseretur. Hic tamen ne plane testimonia deside¬ 
rentur, ei loci in medium prodeant qui comparativum maior 
ostendunt: ep. 77, 2. ep. 120, 6. di. II 12, 2. di. VII 26, 
2. d. b. VI 23, 4. non inveni ac. comparativi plus exempla 
sunt haec: di. X 4, 6. n. q. VI 20, 5. d. cl. I 21, 2. ac plu¬ 
rium di. VII 14, 2. 

Tertium denique genus exemplorum quo docemur que 
artiore vinculo cum comparativo gradu coniunctum esse, ibi¬ 
dem ubi de adverbiis agam invenies, quippe quia illis locis 
que non ad ipsum comparativum adligatum est, sed ad ad¬ 
verbia quae ad definiendam vim comparativorum adhibentur, 
multo dico et quanto et tanto et quo et eo. 


V. 

Progrediatur disputatio nostra ad describendum usum 
quem in adiungendis pronominibus per que et atque parti¬ 
culas observaverit Seneca. Ac rarissime quidem usurpatur 
atque. 

unus atque idem ep. 110, 13. ep. 117, 8. d. b. V 8, 3; 

idem velle atque idem nolle ep. 20, 5. ep. 109, 16. 

atque ipse d. b. III 27, 1. 

haec atque eiusmodi ep. 91,13. ep. 108,12. d. b. II 25, 1. 

contra haec et eiusmodi ep. 4, 9. ep. 54, 6. ep. 114, 20. 
haec et huiusmodi ep. 120, 8. 

Ac se legitur ep. 21, 5. ep. 92, 30. n. q. V 13, 3. n. 
q. VI 1, 5. ac secum n. q. VI 7, 4. 

ac sibi ep. 81, 23. ep. 98, 8. d. b. II 14, 2. n. q. I 
16, 3. n. q. III pr. 3. 
ac sui ep. 90, 40. 
ac te ep. 13,. 6. 
ac tibi n. q. III pr. 17. 

tot ac talis lud. 10, 3. ep. 108, 38, qui posterior locus 
mendo nondum videtur purgatus esse. Sunt quidem verba 
ut leguntur in codice B haec: dixit dia Platon , dixit Zenon , 
dixit Chrysippus et Posidonius et ingens agmen non tot ac ta¬ 
lium. quomodo probare possint sua esse monstrabo: faciant quae 
dixerint , quae ut sana efficeretur sententia ita mutanda 
duxit Haasius dixit — Posidonius: at ingens agmen \non\ tot 
ac talium sqq. Nec tamen apte homines illi animosa philo¬ 
sophorum dicta iactantes simulque sordidam vitam agentes 
tot ac tales vocantur, quae verba ad laudem semper spec¬ 
tant. Madvigius autem verba et ingens agmen tot sive non 
tot ac talium perversa esse ratus, quia quattuor homines non 
recte agmen dicantur, sic scripsit et ingens agmen non totum 
talium (sed etiam minoris praestantiae et auctoritatis hominum) 
futilem ni fallor et inutilem hoc quidem loco philosophorum 
discriptionem instituens. Contra quattuor nominibus editis 
ceterorum virorum non minus nobilium numerum illis verbis 
adiecit Seneca, quae recte sese habebunt, si pro non resti¬ 
tueris nominum , quod per compendia scriptum originem voci 
non dedisse videtur. 

Ac praeterea haud raro a Seneca adhibitum est ad 
componendum pron. poss. subst. cum jiusdem personae pron. 
poss. adiect., qua vice alias fungi solet que (cf. Draegerum 
p. 36). Sed ut plenum habeas locorum conspectum, legitur 
se et sua n. q. II 45, 3. 

se suaq. ep. 23, 8. ep. 74, 20. d. b. II 26, 1. d. cl. I 

3, 4. finem sui suorumq. ep. 71, 14. salutem suam suorumq. 
ep. 118, 4. 

se ac sui d. b. VI 30, 6. di. XI 1, 3. di. XII 5, 2. sibi 
ac suis ep. 42, 2. ep. 87, 17. vos ac vestra di. VII 28. 
suo ac suorum malo Q. q. V 18, 11. se ac suum commodum 
d. b. IV 3, 2. 

Que habes his locis: seque d. b. VI 13, 1. di. IX 11, 1. 
teque ep. 92, 1. ep. 95, 3, di. VI 17, 1. n. q. I 6, 3. Et 
quattuor quidem locis pronomen pronomini oppositum est 
me teque ep. 92, 1. n. q. I 6, 3. me seque d. b. VI 13, 1. 
alios teque di. VI J.7, 1. se aliosque di. IX 12, 4. di. X 14, 3. 

Adiectivum suum cum que compositum legis praeterea 
ep. 20, 10. d. cl. I 1, 1. d. cl. I 14, 2. d. cl. I 26, 4. cum 
ac ep. 21, 2. ep. 90, 28. di. XI 9, 5. d. b. VII 6, 3. d. b. VII 7, 3. 

Omnem autem locorum summam si computaveris, nu¬ 
merum exemplorum in quibus ac ante s legitur circiter altero 
tanto maiorem esse videbis. Itaque quod opinati sumus 
litterae s favere ac, his quoque exemplis firmari videtur. 

At pronominum ipse et is, quae cum que identidem 
coniuncta leguntur, exempla adferre supersedeo. Unum tan¬ 
tum exemplum quod huic numero adiecerim, indicetur, di. 

II 6, 3, ubi codicis Mediol. scriptura haec est nec quicquam 
suum nisi se putet esse quoque ea parte qua melior est. Recte 
quidem recusavit Haasius Fickerti mutationem eaque , sed 
quod ipse coniecit id quoque , placet insertum id, displicet de¬ 
fensum quoque. Qua de causa ne Madvigio quidem adsentior 
se quoque scribenti. Accuratiori enim priorum verborum de¬ 
finitioni aptum solum videtur esse idque. 

Si eis quae de persona vel re diximus, novum aliquid 
quod in eandem personam vel rem cadat adicimus, repetere 
illam solemus per pronomen idem. Cuius generis sunt d. b. 

III 24 imperavit medico eidemque servo suo. n. q. VI 14, 4. 
aer tenuissimus idemque fortissimus. Non autem unum voca¬ 
bulum, sed totum enuntiatum adiectum est n. q. V 18, 2 
ubi de ventis dictum est, ut imbres terris subministrarent iidemque 

nimios compescerent, cui exemplo adiungas ep. 76, 10. ep. 85, 
20. ep. 98, 3. di. I 1, 4. di. XI 15, 1. di. XI 18, 1. 

Pronominis hic unum tantum exemplum deprehenditur 
di. V 34, 1 horumque. Nam quod alterum olim legebatur 
hisque n. q. IV 2, 29 correxit Madvigius codicis E scrip¬ 
turam quod nisi facit his — redderetur ita mutando quod nisi 
facile his redderetur. 

Cum pronomine relativo saepe copulatur que. Multo 
tamen maior est numerus exemplorum ubi repetitum pro¬ 
nomen adiungitur per que. Nam simplex pronomen legitur 
tantum ep. 90, 4. ep. 90, 17. ep. 95, 43. di. II 9, 2. di. 
IV 23, 1. n. q. III pr. 5. iteratum autem ep. 71, 15. ep. 
ep. 82, 14. ep. 90, 24. ep, 104, 11. ep. 109, 16. ep. 113, 3. 
ep. 124, 3. d. b. IV 1, 2. d. b. V 15, 5. d. b. VI 23, 8. 
d. cl. 11,2. d. cl. I 1, 6. d. cl. 118, 1. d. cl. II 1, 3. di. V 
7, 2. di. VI 15, 2. n. q. VI 1, 10. n. q. VI 27, 3. 

Atque interdum in tales formas incides quas Draegerus 
p. 34 reprehendere videtur, quia propter similitudinem inter 
eas et alias formas pronominales intercedentem in errorem 
abducant legentem, quique dico (ep. 90, 4) et quaeque (ep. 
95, 43. di. II 9, 2). Quae tamen errandi occasio minima 
atque adeo nulla est eadem aut alia pronominis forma prae¬ 
missa nec Senecam hoc periculum fugisse exempla docent 
quibus-quaeque. d. cl. 11, 6. quae-quaeque ep. 71, 15. ep. 113, 
3. qui-quique n. q. VI1,10; n. q. VI 27, 3. quae-quaeque - quaeque 
d. cl. II 1, 3. Attamen cuique non memini me legisse. 

Gravius autem est quaerere, utrum repetitum pro¬ 
nomen ad eandem personam vel rem an ad aliam respiciat. 
Et plerumque quidem illud fit, hoc d. cl. I 1, 2 in mea manu 
positum est . quos reges mancipia fieri quorumque capiti re¬ 

gium circumdari decus oporteat et ep. 71, 15 omnes , quae us¬ 
quam rerum potiuntur urbes quaeque alienorum imperiorum 
magna sunt decora. 

Quattuor denique geminati pronominis exempla restant 
insignia rarissima responsione particulae que: quaeque fedt 
quaeque facturus est d. cl. I 13, 3. ille venator , quique insU- 

tuit catulos vestigia sequi quique iam exercitatis utitur d. cl. I 
16, 5. omne humanum genus, quodque est quodque erit ep. 71, 
15. homines , quique sunt quique erunt , di. VIII 6, 4. Quintum 
porro exemplum Senecae tribuit Gertzius d. cl. II 1, 3 e 
scriptura codicis N gentesq. et volgata gentes quae fingens gen¬ 
tes quaeque me non probante, quia praeter necessitatem tam 
rarae dictionis exemplum scriptori inferre non debemus. 

Componuntur interdum pronomina ad qualitatem spec¬ 
tantia velut tot et talis, quae ipsa ubi per ac coniuncta le¬ 
gerentur iam indicavimus. Addantur ea exempla in quibus 
que positum est: tot tantorumq. beneficiorum d. b. II 29, 3 tot 
tantosq. luctus di. XI 15, 3. quid sint di qualesq. ep. 90, 28. 
quid sit clementia qualisq. d. cl. II 3, 1. qualis quantusq. ep. 
76, 32. ep. 93, 8. quanti qualesq. n. q. VII 25, 7. 

VI. 

Praepositionibus raro Seneca adicit que et atque (ac) 
particulas atque hoc inter eas facit discrimen, ut que ponat 
in fine bisyllabarum, ac et atque uno excepto loco mono¬ 
syllabis praeponat. Ea vero lex quae olim observabatur, 
ut cum praepositionibus tum solum coniungeretur que, si re¬ 
peterentur ac plurium syllabarum essent, cum iam inde a 
Livii temporibus neglegi coepta est, tum a Seneca ita repu¬ 
diatur, ut repetitae praepositioni bis tantum adnectat: supra- 
supraque ep. 80, 8. inter-interq. d. cl. II 4, 4, aliam autem 
praepositionem praemittat ter: supra-circaq. d. b. IV 19, 2 
et di. VII 20, 5. in-circaq. n. q. IV 1, 1. Praeterea habes 
interq. d. b. I 1, 9. di. VI 25, 1. ep. 93, 8. supraq. ep. 95, 

10. di. V 6, 6. contraq. d. b. IV 18, 1. superq. ep. 115, 4. 

Ultra primum enuntiati verbum traiectum est semel 
tantum idque eo consilio, ne legeretur compositum cum prae¬ 
positione monosyllaba ex mollissimoque tabes est n. q. IV 2, 21. 

Ac cum abhorreat a vocalibus et gutturalibus raro 
usurpatur, ante eas imprimis praepositiones quarum prima 
littera est p aut s. Sic ac sine ep. 40, 8. di. IV 12, 4. di. 

XII 3, 1. ac sub di. II 11, 3. ac per ep. 84, 3. di. V 2, 4. 

di. V 33, 3. di. VII 12, 1. d. b. III 36, 3. ac pro d. cl. I 
19,3. di. VII14,3. Unus contra locus ab his discrepat litteris de 
se gc de republica di. IX16,1. Atque bisyllabae praepositioni 
antecedit ac n. q. VII 1, 4 si quid perturbatum est ac praeter 
consuetudinem emicuit, sic enim est in E, in B aut. 

Pleniori vero formae atque natura quidem non consti¬ 
tuti sunt termini extra quos egredi nequiret, cancellos tamen 
circumdedit usus, qua de re nihil est quod mireris, cum 
raro maius pondus insit praepositioni. Et Seneca quidem 
intra eos se continuit fides, ut praeterquam ante praeposi¬ 
tiones in et ex hac particula non uteretur; atque in ergo 
legitur ep. 56, 10. ep. 82, 2. ep. 90, 38. ep. 93, 4. ep. 114, 
14. di. VII 5, 2. di. VII 8, 3. d. b. VII 7, 1. n. q. IV 3, 
5. n. q. VI 13, 1. atque ex di. HI 5, 1. di. VII 4, 4. 
n. q. IV 1, 2. 


VII. 

Ad coniungenda duo adverbia saepius que quam ac ad¬ 
hibetur, cum tantum non remotum ab hoc usu sit atque. 

Ac primum quidem certae quaedam formulae in quibus fere 

% 

Semper que usurpatur, cum apud ceteros scriptores, tum 
apud Senecam quoque exstant, cuius generis sunt diu mul¬ 
tumque d. b. II 5, 1. di. III 11, 8 et inverso ordine mul¬ 
tum diuque d. cl. I 14, 3. di. HI 11, 7. ep. 11, 6. ep. 20, 10. 
Legitur porro, tamen non omni dubio exemptus est locus, n. q. 
III 18, 4 ubi agitur de mullo, qui in vas vitreum coniectus 
inter ipsam cenationem animam agens summum spectantibus 
gaudium adfert colorum variatione. Is autem tibi multum 
ubique laudatus est, ex illo perlucido vivario extrahitur. Sic E 
consentiens cum ceteris codd. in voce laudatus , solus vero habet 
ubique, quod defendi nequit, quamquam Fickertus tenuit. 
Receptum igitur ab aliis editoribus e ceteris codd. diuque, 
quod ferendum videtur. At quod Haasius probante H. C. 
Michaeli coniecturam Trilleri luctatus pro laudatus scri¬ 
bentis, satis acutam eam nec tamen necessariam, recepit, non 

probo, quia multo elegantius et aptius, cum perversam 
luxuriam castigat scriptor, invehitur in eos quibus cruciatus 
piscis voluptati sunt quique spectaculum illud nullo tam¬ 
quam sua sponte id faciat, laudi vertunt. 

His interiectis pergamus enumerare similes compositiones, 
velut longe lateq. d. b. V 13, 1. n. q. VII 26, 2. late longeq. 
ep. 51, 11. di. V 16, 4. satis abundeq. ep. 59, 10. ep. 88, 
16. ep. 90, 16. d. b. VII 25, 2. publice privatimq. ep. 75,15. 
di. VI 15, 4. privatim publiceq. di. VI 3, 2. 

Atque talibus formulis sollemnibus Draegerus inductus 
videtur, ut particulae que ius copulandorum adverbiorum 
eorum quae ad similitudinem adiectivorum accederent, fere 
denegaret. Hanc enim legem ponit p. 40 atque unum tan¬ 
tum exemplum huius usus e Ciceronis pro Quinctio oratione 
15 adfert tacite obscureque. In Senecam quidem illa regula 
non valet, in cuius libris novem haec exempla leguntur: 
temere inconsulteq. d b. I 1, 1 . foede furioseq. d. b. II 12, 2. 
tranquille modesteq. ep. 14, 11. apte tempestiveq. ep. 22, 16. 
recte pieq. ep. 76, 29. grate modesteq . ep. 98, 3. animose for¬ 
titer q. di. I 4, 6. palam aperteq. di. V 1, 1. recte blandeq. di. 
V 40, 2. 

Qui numerus octo aliis exemplis augetur in quibus 
adverbia comparativo gradu posita sunt: 

lucidius tranquilliusq. ep. 76, 16. facilius rectiusq. di. IV 13, 3. 
mollius delicatiusq. di. V 9, 1. neglegentius solutiusq. n. q. VI 
30, 4. mollius crebriusq. n. q. VI 31, 3. violentius celeriusq. n. 
q. VII 9, 3. plenius tiberiusq. d b. III 17, 4. citius meliusq. 
d. cl. I 17, 2. * 

Ac autem et atque hoc modo usurpata non inveniuntur 
uno excepto loco n. q. VII 23, 2 ubi id quod codex E 
praebet plenius ac malignius tenendum videtur, de quo loco 
plura infra dicentur. 

Rarior omnino est particula ac rariusque eadem ratione 
qua que in certa quadam verborum compositione invenitur. 
Nam praeterquam quod quater sursum ac deorsum, bis forte ac 
temere legitur d. b. I 15, 1 et d. b. IV 19, 3, plus semel 
non occurrunt cetera exenftda haec: 

clare ac palam di. VII 10, 1. dubie ac parum d. b. IV 16, 8. 

ubique ac statim d. b. VII 2, 1. cita ac repente n. q. III 27, 2. 

Paulo iam amplior est numerus eorum exemplorum 
quae duo adverbia ab adiectivis derivata exhibent; quae si- 
quis inspicere volet, his inveniet locis: ep. 98,3. ep. 119,15. 
ep. 120, 10. d. b. II 14, 2. d. b. II 32, 1. d. b. V 21, 3. 

d. b. VII 1, 4. d. cl. I 13, 4. d. cl. I 26, 5. n. q. IV 13, 

4. n. q. VI 7, 3. 

Verum atque in huiusmodi exemplis fere locum non 
habet nec praeter ep. 120, 18 honeste atque industrie exstat. 

Alia autem res est in eiusdem verbi repetitione. Que 
legitur bis in formula iam iamque d. b. VI3, 2 et di. VII 26, 
3; aliter aliterq. n. q. II 32, 7. n. q. IV pr. 22, magis magisq. 
n. q. III 27, 7; in qua vocis magis geminatione usitatum 
esse que, rarum ac Draegerus praecipit p. 36. Saepius tamen 
apud Senecam quidem legis magis ac magis ep. 114, 25. di. 
V 1, 4. d. b. II 14, 4. n. q. III 25, 12. Praeterea propius 
ac propius di. V 42, 4. 

Ad postremum atque legitur in formulis aliter atque 
aliter ep. 27, 9. ep. 89, 5. di. II 18, 3. n. p. Vi 16, 1. 
aliubi atque aliubi ep. 35, 4. d. b. IU 6, 2. alio atque alio 
di. X 11, 2. etiam atque etiam d. b. III 14, 2. 

Claudant agmen adverbia contrarias regiones desig¬ 
nantia, qualia sunt hinc atque illinc, ultro citroque similia, 
quae modo interposita particula modo omissa, modo per hanc 
modo per illam particulam copulata leguntur. Accuratius 
tamen si quis in rem inquirit, rariorem discet esse disso¬ 
lutionem quam copulationem. Deinde ad componenda ad¬ 
verbia a pronominibus demonstrativis hic et ille derivata, 
atque et et videbit adhibita, eo tamen discrimine, ut atque 
regnet in formula hinc atque illinc , et in adverbiis huc et 
illuc ; contra que particula propria est compositionis ultro 
citroque, ac denique huius sursum ac deorsum, quod propter 
d litteram factum suspiceris. 

Atque his de tota ratione dictis singulos proponamus 
locos, incipientes a verbis hinc atque illinc , quae hoc ipso 

modo coniuncta sunt ep. 120, 16. n. q. I 2,9. di. X 12, 3. d. 
b. VI 31, 7. d. cl. I 7, 2. At ep. 52, 13 cum optimi codi¬ 
cis p. fide destituamur nec ceteri inter se consentiant, quid 
scribamus in dubio haeremus. Praeferendum tamen videtur 
quod iam Schweighaeuser edidit quodque simplici stilo ap¬ 
tissimum est hinc atque illmc 

hinc et illinc ep. 13, 1; hinc illinc di. VII 25, 3. 
hinc et inde n. q. III 16, 4. 

huc et Uluc d. b. VI 2, 2. ep. 74, 3. di. X 7, 10. di. X 
12, 6. n. q. VI 23, 4. 

huc atque illuc di. XII 11, 7. ep. 56, 7. ep. 90, 24. 
huc illuc d. b. V 25, 5. ep. 28, 3. 

Tertia formula ab errore editorum vindicanda est. 
Miro enim modo ubicunque hoc et illo coniuncta leguntur, 
genuina hac atque tralaticia lectione reiecta falsam formam 
huc Senecae adsignarunt. Primus codicum auctoritatem 
defendit Gertzius d. b. V 6, 5, plura huius usus exempla 
se vidisse in adnotatione addens. Nec ulli dubitationem 
remansuram puto qui hunc numerum percensuerit. Naza- 
riani igitur codicis testimonio adiuvatur lectio hoc et illo 
d. b. V 6, 5. Item hoc et illo adeo omnes codices exhibere 
dicit Fickertus ep. 84, 2. 

hoc atque illo est n. q. VI 14, 4. quo loco licet non 
- plene congruant B et E, in hoc tamen concinunt, E enim' 
praebet hoc atque illo., B hoc atque illuc. 

Opem praeterea nobis ferunt loci duo, n. q. II 11, 2 
aut hoc aut illo , ut in E et B, et n. q. V 1, 1 neque hoc neque 
illo, ut in E legitur, contra B habet nec hoc nec illo. 

Ne "illud quidem ego adfirmaverim hoc formam remo¬ 
vendam esse ubi auxilium non capiat ex addito vocabulo 
altero. Nam quamvis n. q. VII 21, 4 traditum sit huc 
itaque descendit, et n. q. III 18, 3 huo» adferatur, tamen hoc, 
non huc in codd. est di. VI 11, 2 hoc vadit, itemque di. IX 
9, 6 honestius hoc (i. e. in comparandos libros) se impensae quam 
in Corinthia pictasque tabulas effuderint. Optime quidem se 

pro te scripsit Hauptius, hoc tamen ut in huc mutetur neces¬ 
sarium non videtur. 

sursum ac deorsum ep. 96, 5. di. I 5, 9. di. IX 11, 12. 
n. q. VI 21, 2. 

sursum deorsum ep. 44, 4. 

ultro citroque ep. 72, 7. n. q. IV 2, 29. n. q. VI 13, 6. 

ultro citro d. b. V 11, 1. 

/ 

Dictum est de coniunctione duorum adverbiorum, trans¬ 
grediamur iam ad eos locos tractandos ubi unum occurrit 
adverbium. 

Adeo igitur cum que dompositum identidem reperitur. 
Ideoque, quod apud Quintilianum legitimum esse videtur, 
quippe in libris X et XI 28 locis ideoque, nusquam et ideo 
aut atque ideo legi'; frequens quidem est apud Senecam, 
frequentius tamen et ideo , quod ipsum exempli gratia in n. q. 
13 locis, contra ideoque 7 locis habes. Non legitur atque ideo , 
semel tantum atque adeo dL XI 2, 2 atque adeo ipse hanc 
litem meam faciam , ubi atque non verba cum prioribus copu¬ 
lat, sed vocis adeo vim auget. Nec magis cum atque com¬ 
positum invenies quam , cui adverbio que adiectum est his 
locis d. b. III 38, 2. d. b. V 17, 1. di. V 1, 1. di. V 30, 2. 
n. q. IV pr. 22. n. q. VI 30, 4. 

Subsequantur ea adverbia quae saepius cum compara¬ 
tivo adiectivi gradu coniunguntur. In quorum numero tria 
sunt quae propter vocalem aut gutturalem ac particulam 
respuunt, eo scilicet et quanto et quo. Eandem tamen excu¬ 
sationem non. admittunt multo et tanto. Itaque si in his 
quoque adverbiis nec ac nec atque invenitur, sed semper per 
que facta est compositio, causa in comparativo posita esse 
videtur. Habeas hic conspectum exemplorum: 

eoque ep. 63, 3. ^ d. b. III 19, 4. di. VI 22, 2. n. q. 
H 54, 2. n. q. VH 7, 1, 

Nec minus eoque positum est ubi eoniunctum cum 
verbo quodam ad finem spectat: eoque adductus est di. VI 
1, 7. eoque ferat di. IX 17, 11. eoque perduci d. b. VII 2, 1. 

quantoque d. b. I 15, 4. d. b. II 17, 6. d. cl. I 5, 2. 
di. III 1, 5. di. VII 1, 1. 

i 

quoque ep. 17, 7. d. b. II 13, 1. di. VI 21, 7. 

multoque ep. 71, 28. d. b. I 7, 2. d. b. II 27, 3. d. 
b. IV 10, 3. d. b. VII 19, 2. d. cl. I 12, 5. n. q. III 
28, 4. di. IX 9, 4. 

tantoque ep. 66, 52. ep. 81, 18. d. cl. I 3, 5. di. I 
2, 8. n. q. VI 16, 3. 

Contra semel ac paulo n. q. III 15, 2. 

Atque eadem haec particulae que ad comparativum 
gradum inclinatio manifesta est in vocibus minus et magis. 
Nam cum ac minus semel deprehendatur n. q. I 2, 11, 
minusque legis ep. 31, 4. ep. 95, 30. ep. 108, 10. d. b. II 
5, 1. d. b. V 12, 6. ac magis autem praeter formulam 
magis ac magis ne uno quidem exemplo inlustratur, at tri¬ 
bus magisque ep. 76, 7. ep. 78, 25. n. q. III 22. 

Sed ut ipsos comparativos inspiciamus, singulis ad¬ 
verbii comparativis, quod quidem ortum sit ex adiectivo, 
que et ac perpaucis locis adiciuntur. Ac quidem his locis: 
ac longius ep. 40, 7. ac saepius n. q. VI 10, 2. ac vehemen¬ 
tius n. q. V 9, 2. 

contra que: longiusque di. II. 12, 2. d. b. IV 23, 4. 
altiusque di. IX 1, 14. propiusque ep. 95, 38. citiusque ep. 
104, 14. meliusque d. cl. I 5, 3. 

Superlativorum autem exempla haec sunt: minimeque 
n. q. VII10, 3. maximeque ep. 67,(6. ac maxime d. b. II10, 4. 

At cum adverbiis ab adiectivis formatis et positivo 
gradu adhibitis ac quattuor tantum locis copulatum est: 
ac molliter ep. 52, 11. ac male ep. 92, 9. ac longe d. b. IV 
32, 1 . ac tantum ep. 46, 1 . Nec vero in animo est enume¬ 
rare exempla paululo quidem frequentiora ubi que depre¬ 
hendis. Dignius tantum quod memoretur est adverbium 
longe fere ex lege cum que compositum: ep. 94, 73. d. b. 
V 2, 1. d. cl. I 20, 2. n. q. I 5, 2. n. q. II 32, 1. n. q. 
II 59, 5. n. q. VI 3, 3. lud. 9, 5. 

Restant igitur adverbia non ab adiectivis derivata et 
plerumque temporis rationem designantia, quorum maior 
pars exhibet ac. Solum quidem que adnexum est his ad¬ 
verbiis interdumq. di. V 4, 2. iterumq. n. q. III 28, 6. n. q. 
VI 30, 4. n. q. VI 31, 3. satisq. ep. 94, 10. ep. 95, 33. 

simulq. di. II 2, 2. tandemq. n. q. IV 2, 5. ultraq. n. q. III 

11, 4. Promiscue autem adhibentur ac et que his locis: ac 
tam n. q. VII 8, 1. di. XI 8, 2. tamq. ep. 98, 10. di. XI 

11, 6. Dubia lectio est di. III 1, 6. Nam quod hoc loco 

scribitur a Fickerto et Haasio tam horrendum tamque per¬ 
niciosum codicis A fide non firmatur, cui inest tam h. tam 
pemiciosumque , unde eodem iure efficias t. h. pemiciosumque 
aut etiam t. h. tam perniciosum. 

ac iam ep. 67, 9. d. b. VI 24, 2. iamq. ep. 47, 7. 
ac vix ep. 110, 13. vixq. ep. 95, 61. di. IV 12, 4. 
ac paulatim di. 13, 12. patilatimq. di. V 8,3. di. X13,5. 
ac semper ep. 11, 8. ep. 19, 8. ep. 25, 5. semperq. d. 
b. VII 1, 7. 

Duabus tamen ex causis integrum non videtur quod 
legitur ep. 19, 8 aliquid et pro otio audendum est aut in ista 
sollicitudine procurationum et deinde urbanorum officiorum senes¬ 
cendum in tumultu ac semper novis fluctibus. Nam primum 
quidem per se displicet vox senescendum ad duplicem prae¬ 
positionem in et antecedentem et sequentem relata, quo fit 
ut valde laedatur orationis elegantia. Accedit quod, ut 
Chatelainii conlatione docemur, ne legitur quidem in codice 
p senescendum , sed senescente a prima manu scriptum, a 
secunda, cui male cessit corrigendi voluntas, senescere. Duo 
ergo verba in unum confluxisse videntur, quorum prius, 
quod adhuc exstat, senescente , id est senescenti ad priora tra¬ 
hendum est et inserendum vocabulum melius congruens cum 
vocibus fluctu et tumultibus. Nihil vero certi cum enucleari 
possit, dubia coniectura usi laborandum aut tale aliquid inter¬ 
cidisse suspicamur. 

Solum autem ac adhibitum est his locis: 
ac penitus ep. 19, 3. ac paene di. VII 12, 2. ac propemodum 

di XI 14, 6. ac prout d. b. IY 32, 4. ac procul d. h. VI 30, 
• 1. ac subito ep. 79, 13. ac saepe di. XII 16, 4. n. q. IV 13, 
8. ac sic n. q. III 27, 10. (nusquam apud Senecam vocabulo 
in c litteram desinenti adfixum est que), ac subinde ep. 13,13. ep. 
63, 2. ep. 105, 7. n. q. II 59, 2. ac deinde ep. 45, 5. ep. 73, 
16. di. X 15, 4. ac nondum ep. 20, 3. ac mox ep. 36, 10. ac 
modo ep. 72, 9. ac rursus n. q. YI 13, 6. ac diutius n. q. Y 
13, 3. ac veluti di. Y1II 5, 5. d. b. VI 5, 4. ac vdut n. q. 
I pr. 12. 

Addendi porro snnt tres loci ubi exstat atque ita, 
quod eo quidem sensu dictum est, ut lectoris animum in 
sequentia intentum faciat, lud. 11, 5 atque ita ex tabella reci¬ 
tavit. At d. b. 111 23, 5 atque ita se trmecit et di. VI 22, 6 
atque ita iussit lumen omne praecludi , ubi a verbis personae 
cuiusdam oratio ad factum indicandum progreditur, idem 
valet quod his verbis dictis. 

Non vero huic numero inserendum est atque etiam , 
quod male in textum recepit Haasius ep. 68, 3 ratus certe 
ita legi in codice p. Is vero ita locum exhibet nunc ad 
illud revertor , quod suadere tibi coeperam , ut otium tuum igno¬ 
tum sit. Non est quod inscribas tibi philosophiam aut qui etiam 
aliud proposito tuo nomen impone. Sed verba aut qui etiam 
nihili esse elucet. Atque etiam ut improbemus praeter 
codicem faciunt verba aliud proposito tuo nomen impone, quo¬ 
rum vis talis non esse videtur quae apte conveniat cum 
pondere formulae atque etiam. Neglegendum ne illud qui¬ 
dem est nullo alio loco apud Senecam inveniri atque etiam. 
At verissimum puto esse quod iam in prioribus editionibus 
legitur atque otium. Repetit enim hoc loco auctor praecep¬ 
tum illud quod iam primis epistulae verbis dedit sed et 
ipsum otium absconde , fas ergo non erat hic omitti gravissi¬ 
mum verbum. Immo quanta vi premendum fuerit adparet 
inde quod iterum iterumque eandem admonitionem Lucilio 
inculcat, ita ut paucis interpositis verbis denuo exhortetur 
gloriari otio iners ambitio est et § 5 optimum itaque est non 
iactare otium suum. 

Iam excutiamus usum duorum verborum quae compo- 

sita cum que compluribus locis leguntur nec tamen semper 
eodem sensu, hodieque dico et quandoque. Atque hodieque 
observavit Draegerus p. 43 raro inveniri eo significatu ut 
esset hodie quoque nec id ante Vellei tempora, non legi apud 
Livium atque posterioribus quoque temporibus rarissimo in 
usu esse, ita ut apud complures scriptores non exstet velut 
apud Tacitum. Quod recte dictum videtur; de meo adicere 
possum, frustra me in Curtii Rufi historia hodieque verbum 
quaesivisse. Sed quod laudatis perpaucis locis in quibus ita ho¬ 
dieque exhibeatur, addit Draegerus, cetera quae adferantur 
exempla huius usus aut fide egere aut novissimae aetatis esse, 
mihi quidem non probavit. Nam aliquotiens deprehendi hoc 
vocabulum apud Senecam. Semel tantum, ni fallor, idem 
est atque et hodie (und heute noch), hodieque id ex¬ 
stat in auguralibus libris ep. 108, 31; novum enim cum a 
voce hodieque incipiat enuntiatum, que hoc quidem loco ad 
coniungendas sententias adhibitum esse dicemus. Sed alia 
res est ceteris locis: haec (clementia) hodieque praestat illi 
famam d. cl. I 10, 2; vel si hoc quoque loco que coniunc- 
tioni inservire fingis, lege quod n. q. I pr. 3 scriptum est 
(cum disco an) liceat illi hodieque decernere et ex lege fatorum 
aliquid derogare. Ter praeterea in epistula 90 deprehenditur 
non hodieque magna Scytharum pars tergis vulpium induitur 
ac murum? § 16, inrno non aliis excogitata ista sunt quem 
quibus hodieque curantur § 25, § 33 ubi Democritus invenisse 
dicitur quemadmodum decoctus calculus in smaragdum conver¬ 
teretur, qua hodieque coctura inventi lapides coctiles coloran¬ 
tur. Sic Haasius futili codicis fi lectione hoc utiles spreta 
ceterorum codicum vestigia secutus. Neque tamen ad in¬ 
tegrum hoc modo restitutus est locus. Nam lapides ante¬ 
quam colorentur inveniri debere, non est quod expressis ver¬ 
bis dicatur. Non de lapidibus inventis, sed de cocturae in¬ 
ventione auctor disserere putandus est. Itaque hunc in 
modum restituendum suspicor quo hodieque cocturae inven¬ 
to. Non consentiunt codices E et B n. q. VII 25, 3, quo- 

4 

rum ille exhibet multaeque hodie gentes sunt , melius hic mul¬ 
tae hodieque g. s. 

Quandoque sex locis ita usurpatum est, ut sit idem 
quod aliquando: 

profunda supra nos altitudo temporis veniet, pauca ingenia caput 
exserent et in idem quandoque silentium abitura oblivioni resi¬ 
stent ep. 21, 5 . ut quandoque moriaris etiam invito positum est, 
ut cum voles in tua manu est ep. 117, 22. nec committam, ut 
possit quandoque dicere d. b. II14, 5. ne sit quandoque ve- 
lutin novo opere dura molitio n. q. III 30,1. (quos) hasta prae¬ 
toris infami lucro et quandoque suppuraturo exercet di.X 12, 1. 
stet licti... supra me quandoque erit n. q. VI 2, 7. 

Nec minus saepe coniunctionis temporalis vice fungitur, 
ut significet quando, simulae. Atque ab omni dubitatione 
absunt quae secuntur exempla tria: 

ideo, quandoque ultimus dies venerit , non cunctabitur sapiens 
ire ad mortem certo gradu di. X 11, 2. ergo quandoque pla¬ 
cuere res novae mundo, sic in nos mare emittitur desuper, ut 
n. q. III 28, 7. quae non potest amare sincerus animus ac na¬ 
turae suae memor levis ipse, expers et quandoque emissus fuerit , 
ad summa emicaturus di. XII 11, 6. mendum quod in verbis 
levis ipse expers deprenditur, Madvigius ita sustulisse sibi visus 
est, ut soriberet oneris ipse expers. Magis tamen Goerenzii 
indicium adridet corporis post expers inserentis, nisi quod male 
et ante quandoque eiecit. 

Erunt fortasse quibus scrupulum moveant loci sequen¬ 
tes. Quia vis eius invicta est, quandoque lassata fuerit 
operibus editis, in ignem recessura d. I. IV 8, 1. Nos vero 
invicta et recessura aovvdhios posita esse statuemus. Alter 
locus est di. VII 20, 5 ubi seriem admonitionum, quae inde 
a § 8 nulla interposita particula sese excipiunt, claudunt 
verba haec quandoque aut natura spiritum repetet aut ratio 
dimittet testatus exibo bonam me conscientiam amasse. .Quo loco 
si quis iudicet postremum membrum particula que cum 
prioribus coniungi, ego certe non adstipulabor. 

Et ab his et ab illis prius indicatis exemplis differunt 
duo haec: 

discendumque nihil inter esse quando patiaris, quod quan¬ 
doque patiendum est ep. 101, 15. 

facis quod quandoque faciendum est n. q. VI 32, 6. 

Falsum quidem non erit iudicium eius qui quandoque 
de futuro tempore hic usurpatum neque aliud esse dicat 
quam aliquando. Idem tamen concedet, opinor, discrimen 
interesse inter hos locos et illos priores. Non enim sola 
temporis significatio inest voci, sed accedit adfirmatio quae¬ 
dam, qua fit ut quandoque haud ita procul absit ab utique. 

Quandoque pro quandocunque dictum iudices n. q. VI 
2, 7 necesse est mori ubicunque , quandoque. Duae tamen 
causae dubitantem me faciunt de veritate scripturae. Nam 
primum quidem unius tantum codicis E auctoritate adiu- 
vamur, cum B sine sensu exhibeat necesse est maiori quam; 
tum in ipsa adverbiorum coniunctorum forma inest offensio. 
Aut enim scribendum erat ubicunque quandocunque aut ubi¬ 
que quandoque. 

Invicem sibi respondent quandoque-quandoque aeque 
valentia ac modo-modo vel potius respondere sibi videntur 
n. q. I 1, 15 quandoque ergo fiunt trabes, quando que clipei. 
Altero enim loco consentientibus E et B traditum est 
quando. 

Unus igitur restat locus qui plane quandoque pro et 
quando exhibere videatur. Nititur vero non auctoritate co¬ 
dicum, sed coniectura Gertzii. Est ille d. b. IV 9, 3 ubi 
in codice N ita legitur itaque cum eligo, cui dem beneficium, 
id ago, ut quandoque beneficium sit. Recte quidem obser¬ 
vat in adnotatione, quandoque hoc loco sive pro aliquando sive 
pro interdum accipiatur ferri nequire. Postponit igitur verbis 
cui dem beneficium, ut sit et quando. Sed cum abhorreat hic 
usus a sermone Annaeano, illa verborum transpositio nobis 
non probatur. Accedit quod verba quia si turpi datur nec 
honestum esse potest nec beneficium de persona tantum in ante¬ 
cedentibus scriptorem cogitasse docent. Nihil ergo mutan¬ 
dum iudico nespectu habito illorum locorum supra laudato¬ 
rum, ubi quandoque ad utique vocis sensum prope accedere vidi¬ 
mus nec quisquam talem notionem huic loco valde aptam 
esBe infitias ibit. Similis naturae est etiam unicus Quintili- 

ani locus, tibi positum est quandoque, VII 8, 6 non est scrip¬ 
tum... ut quandoque rapta optet , nec laudandas est Hal- 
mius quod Badio auctore quandoque mutavit in quando- 
cunque. 

Quam nondum attigimus particulae atque vim compa¬ 
rativam, quam induit composita cum notionibus aeque aliter 
pariter par alvus idem , nunc subiungamus. Atque praeter 
paucos locos ubi idem et atque conectantur, nullis exemplis 
Annaeanis comprobari hunc usum nec ullum inveniri locum 
ubi adverbium aeque sequatur atque particula semperque 
quam positum esse, Rauschningius dicit in dissertatione sua 
de latinitate Senecae p. 58. Erravit tamen cum tam seve¬ 
rae regulae adstrinxit Senecam. 

aeque ac ergo positum est di. XII 18, 8 sacrarum ru¬ 
inae...., quas religiosi aeque ac stantes adorant. 

Praeterea quoquo modo sananda erunt verba ut quae¬ 
que ac sibi quisque fecisse se negat n. q. I 16, 8, recipien¬ 
dum tamen videtur esse e codice E aeque ac. 

Contra quibus in maiore pretio est codex E non dubi¬ 
tabunt scribere' est enim illi aeque sursum iter quam deorsum 
n. q. II 24, 1. Sed antequam ad liquidum perducta est 
quaestio cuinam codici inn. q. maior sit tribuenda auctori¬ 
tas, non omnino codicis B scripturam atque respuendam 
duco. 

Aeque ut est in corruptissimo loco ep. 104, 11, ubi co¬ 
dicis B lectio omni sensu carens quicquid te delectat aeque vide 
ut videres dum vireret uter hunc in modum correcta legitur 
apud Haasium quicquid te delectat aeque vide ut flores viride»: 
dum virent, utere. Sed nescio an melius mutetur ita vide ut 
vides flores: dum virent uteris. Nam primum vides flores cum 
facilius e videres oritur quam quod Haasius posuit, tum sen¬ 
tentiae sufficit; deinde uteris aptius iudico quam utere, quia 
floribus illis quemadmodum utatur non necesse erat prae¬ 
cipi, praesertim cum exempli loco ponantur. Postremo 
graviore interpunctione adhibita ita scribendum iudico uteris, 
alium alio die casus excutiet, sed cum verba alium alio die 

casus excutiet non ad flores respiciant, sed ad eos quos 
amisisse gravissimum damnum habetur. 

Aliter ac di. IX 17, 1 legis deprehendi aliter ac solet 
metuit. 

N. q. II 59, 5 de impetu eorum qui in summam de¬ 
sperationem adacti sunt, hanc profert sententiam Seneca lon- 
geque violentius semper ex necessitate quam ex virtute confligitur 
(sic bene Hauptius pro contuitur ), maiora avi certe paria co¬ 
natur animus magnus ac perditus. Unum vitium sustulit 
Hauptius, alterum ut tollatur reliquum est, ut duorum ad- 
iectivorum sedibus mutatis scribatur perditus ac magnus, ep. 
90, 40 par erat alterius ac sui cura. 

Idem ac ego quidem semel tantum legi idem accidere 
in rebus civilibus ac domesticis scias di. V 7, 1. 

Haud raro Seneca in adverbiorum locum praepositionem 
ex cum neutro adiectivi coniunctam substituit, ut ex aequo 
pro aeque. Itaque scripsit ex aequo magnus ac vehemens ep. 
66, 6. ex aequo boni ac mali ferunt d. b. IV 28, 2. Quos 
locos Rauscbningius non debuit omittere. 

Modo cum ac modo cum que compositum legis adver¬ 
bium pariter , atque illud prius quidem bis locis: sua fata p. 
ac publica ep. 94, 65. pueris p. ac feminis di. IV 31, 6. 
nobilia p. atque adornata n. q. III 29,9. humana p. ac divina 
di. I 5, 8. contra que: asperis blandisq. p. invictus ep. 66, 6. 
divinis humanisq. rebus p. aequus ep. 120, 13. in perniciem 
alienam suamq. p. exsultaturam d. cl. I 1 , 1 . infestam p. invi- 
samq. di. IV 35, 5. Denique ep. 24, 18 bona p. malaq. con¬ 
tra regulam Zumptianam (§ 340), qua ac vel ut poni iubet 
ubi duo illa verba nou iuxta posita sint. 

Particulam et cum pariter coniunctam non memini me 
legisse. Omnes autem tres particulas atque 'etiam conla- 
tionem et-et admittit vox simul. 

que habes ep. 8, 6. ep. 59, 7. ep. 92, 3. ep. 95, 10. ep. 95, 

70. ep. 108, 16. d. b. I 8, 8. di. XII 7, 6. n. q. VI 15. ac 

ep. 57, 3. ep. 90, 25. di. V 3, 3. di. IX 16, 1. di XI 9, 5. 

atque di. VI 13, 4. et ep. 84, 12. di. IV 25, 3. di. V. 7, 2. d. 

cl. 111, 4. n. q. II 26, 1. et-et ep. 117, 29. ep. 121, 23. cL b. 
VI 26, 1. n. q. I 14, 4. n. q. I 16, 7. (n. q. II 54, 2) n. q. II 
68, 1. n. q. III 27, 7. n. q. YII 20, 1. 

Quibus locis omnibus singulae notiones inter se oppo¬ 
nuntur, tota enuntiata uno loco d. b. III 26, 2 quod factum 
simul et Maro . notavit, et servus eius , cui nectebantur insi¬ 

diae, ei ebrio anulum extraxit. 

VIH. 

Pauca adnotanda sunt de usu particularum que et 
atque compositarum cum coniunctionibus. Occupavit enim 
fere totam hanc provinciam adnectendarum sententia¬ 
rum a coniunctionibus incipientium particula et. Atque * 
que coniunctioni cum adiecta est ep. 70, 19 non est quod in¬ 
dices hoc fieri nisi a Catone non posse .. cum vilissimae sortis 

homines ingenti inpetu in tutum evaserint, cumque commodo mori 

non licuisset nec ad arbitrum suum instrumenta mortis digere, 

* % 1 

obvia quaeque rapuerunt. Sed nimis ineleganter hanc orationem 
procedere nemo erit quin sentiat. Recte ergo ad mutationem 
confugisse Haasium iudicabiraus. Nescio tamen an potius 
in altero quam in priore cum vitium latere putemus. Pri¬ 
mum enim ipsum unicum cumque displicet, tum origo lec¬ 
tionis codicis p cumque incommodo facilius explicabitur, si 
olim qui cum commodo scriptum fuisse opinemur. 

Tribus locis legitur quodque, sed ita ut alterum quod 

praecedat: tibi indignum videbatur quod . quodq. di. II 1, 3. 

iratus quod. . quodq. di. III 20, 8 . malis nos inplicat quod . 

quodq. di. Vll 1 , 3. Non vero repetitionis excusatione lenitur 
quoque pro et ut eo duobus locis adhibitum: quoq. magis mi¬ 
reris ep. 17, 7. quoq. facilius obrepant di. VI 21, 7 et ut que 
. gratus est, ita di. VI 25, 2. . 

Dictum est' de que, progrediamur ad vocem ac atque 
incipiamus ab exemplo quod datum Senecae ab Haasio iterum 
auferendum est. Nusquam enim usus est coniunctione tem¬ 
porali simulae, sed ubique simplicem formam simul conspi¬ 
cimus, i. e. ep. 76, 31. di. III 1, 5. di. III 1, 6. di. V 41, .3 

di. X 3, 1. d. b. V 12, 1. d. cl. I 14, 1. n. q. VI 19, 2. 
Simul atque autem legimus in Ha&sii editione ep. 70, 5 sed 
simul atque occurrunt molesta et tranquillitatem turbantia, emittit 
se, ubi e codicis p verbis sit simulata restituendum videtur 
sed si multa. 

Iterum comparandi sensu instructum est ac in formula 
perinde ac si, quae praesto est d. b. III12,4 utrum uno munere 
ad patientiam iniuriarum omnium adstringor, an perinde erit 
ac si gratiam rettulerim. In conclusionem potius transit 
proinde ac si. Recte ergo cum sola comparatio adpareret 
ep. 86, 13 scripserunt editores dares nunc BucciUum: perinde 
esset ac si hircum oleret contra fidem codicum P et b, quibus 
in hac epistularum parte nitimur. Atque eandem eadem de 
causa scripturam traditis verbis proinde ac si praefert Gert- 
zius d. b. VI4, 3 eo me loco posuit, ut proinde liber adversus 
eum essem , ac si nihil accepissem. Pro eo ac, quod Draegero 
exceptis tribus exemplis quae sumpsit ex Ciceronis operibus, 
uno tantum Digestorum loco innotuit, etiam Annaeana 
exemplo uno inlustratur pro eo est ac si omnes idem sentiant 
t ep. 102, 12. 

His accedunt ac nisi magna moderatione temperentur 
ep. 23, 6 et ac prout occasio et rei publicae meae facul¬ 
tas tulit, d. b. IV 32, 4. 


IX. 

Transeo ad particulas copulativas loco disiunctivarum 
positas. Di. IV 5,4 haec leguntur Hannibalem aiunt dixisse, cum 
fossam sanguine humano plenam vidisset: o formosum spectaculum! 
Quanto pulchrius illi visum esset , si flumen aliquod lacumque 
conplesset. Mira inest his verbis gradatio, tamen praepropere 
lacumque in suspicionem vocavit Gertzius. Plures enim locos 
invenisse nobis videmur in quibus aliqua scriptoris potius 
neglegentia quam librariorum culpa que sedem ve voculae 
occupavit. Eiusdem profecto generis est quod legitur ep. 
104, 18 fregit aliquis crus aut extorsit articulum: non vehi¬ 
culum navemque conscendit, sed advocat medicum, ut fracta pars 


iungatur, ut luxata in locum reponatur. In inane hic abibunt 
verba, si ita ut dicta sunt accipis; valet que idem' quod ve 
vel rectius neque. Similia porro haec sunt: quomodo ergo sig¬ 
nificant (fulmina) nisi ideo mittuntur? quomodo aves non in hoc 
motae, ut nobis occurrerent, dextrum auspicium sinistrumque fe¬ 
cerunt. n. q. II 32, 3. Haec quidem codicis E lectio est, 
quam iure in textum recepit Haasius Fickerto cum deteriore 
B sinistrumve scribente. Itemque neque enim iUe solus militat, 
qui in acie stat et cornu dextrum laevumque defendit, sed qui* 
portas tuetur di. IX 3, 5. Non optimo iure fortasse huic nu¬ 
mero inseretur in aere quoque non dextram laevamque premit 
partem (cometes), nulla est enim illi via, sed qua vena pabuli 
sui duxit, illa repit n. q. VII 21, 2. At n. q. II 59, 6 re¬ 
pudiata codicis E scriptura eodem (ad mortem) citius iar- 
■ diusque veniendum est et Fickertus et Haasius scripsere tar- 
diusve , quod ne codicis B quidem fide ita defenditur, ut 
nihil dubitetur. Eum enim codicem qui exaravit librarius, 
citius vel tardius ante oculos habuisse inde suspicari licet, 
quod manus demum correctrix scripturam citiusve tardius 
mutavit in citius tardiusve- Sed ut maior honor habeatur 
codici E, respicias eam quae paulo ante in § 4 simili bre¬ 
vitate dicta est sententiam iratis dis propitiisque moriendum 
est, quae accurate loquenti ita fere pronuntianda erat: sive 
irati sunt di sive propitii, moriendum est utique. Iterum 
autem consentiunt inter se E et B n. q.’ HI pr. 3 hoc dice¬ 
rem, si puer iu/venisque molirer nec minus n. q. I 11, 2 
historici soles vocant et binos temosque adparuisse memoriae tra¬ 
dunt. Tamen erit fortasse, qui memor legis Bentleianae 
propositae ad Hor. epod. V 33, qua per bis terque frequen¬ 
tiam, per bis terve raritatem indicari docemur, hoc Senecae 
loco binos temosve ut scribatur proponat. Nos vero, cum 
propter exemplorum inopiam nihil diiudicari possit de usu 
Annaeano, locum immutatum relinquemus. Be vera autem 
quadrat in illud praeceptum ep. 86, 13 parum est sumere 
unguentum nisi bis die terque renovatur, ne evanescat in cor¬ 
pore et di. HI 17, 6 post duorum triumve sanguinem occidere 

desinit. At ut quae de hoc genere dicenda sunt statim ab¬ 
solvam, particulam ac habes d. b. VII 9, 5 nisi tona ac terna 
patrimonia auribus singulis pependissent. Atque disiunctionis 
exemplum conspicitur n. q. III 28, 3 deinde ubi litus bis vel 
ter prolatum est et pelagus in alieno constitit .... procurrit 
aestus, ubi cum rhetorica inundatae terrae descriptione me¬ 
lius, ne dicam unice congruerit imago saepe promoti litoris. 
Denique dissolutionis et satis quidem durae eicmplum 
' Gertzius intulit primae N codicis manui obsecutus d. b. IV 15, 
3 nolo (causam eius agere), sed quid faciam? iam illi semel 
iterum adfui, volgo iterumque legitur. 

Sed ut hac numerorum ratione indicata ad propositum 
revertamur, duos locos adponam qui doceant liberum saepe 
scriptori arbitrium esse utrum disiunctiva particula an co¬ 
pulativa utatur: (sic hoc tempestatis signum est) quomodo 
aequinoctium in calorem frigusque flectentis anni, quomodo illa, 
quae Chaldaei canunt, quid stella nascentibus triste laetum ve 
constituat n. q. VII 28, 2.. non ideo quicqucm inter illos pue¬ 
rosque interesse quis dixerit, quod illis talorum nucum v e et aeris 
minuti avaritia est, his auri argentique et urbium di. II12, 2. 
Eodem iure particula disiunctiva quo copulativa uti licuit 
his locis: 

# 

dum nemo suadet dissuadetq. d. b. VI 30, 5. iUud suadet dis- 
suadetq. n. q. II 39, 3. qui servati punitiq. erunt d. d. I 21, 
4. quicquid timemus optamusq. ep. 41, 5. disciplina metuq. ep. 
97, 8. currentem luctantemq. ep. 117, 26. quae nobis nocent 
prosuntq. di, IV 27, 2. de pace belloq. censet di. IX 3, 3. sin¬ 
gula propter quae laeti ac triste s sumus di. IX 15, 4. quae 
a nobis indifferentia ac media dicuntur ep. 82, 14. et 117, 9. 

Unum restat exemplorum genus non ita leviter per¬ 
stringendum, cum rarior ea esse videatur copulandi ratio 
disiunctionis loco adhibita. Nam si rem proponimus quae 
prout condicio rerum ferat aut hoc aut illo modo constituta 
sit, quis non hanc diversitatem particula disiunctiva indicabit? 
Legimus d. cl. I 1, 9 cetera enim bona pro portione fortunae 
suae quisque sentit aut exspectat maiora minoraque, ex clemen- 

tia omnes idem sperant. At accurate cogitanti et ad severas 
eloquendi leges se adstringenti maiora minor ave dicendum 
erat. Alterum exemplum praebeo ep. 89, 15 tunc ergo vita 
concors sibi est , ubi actio non destituit inpetum , inpetus ex 
dignitate cuiusque rei concipitur , proinde remissus acriorque 
prout illa digna est peti. Atque eiusdem condicionis Bunt 
ampliores mmoresque prout di. II, 4. remissae claraeque prout 
n. q. II 6 y 8 . nec remittitur incitaturque prout n. q. IV 2, 23. 
Huc pertinere praeterea videtur di. III 9, 1 quem locum 
me invito nuper mutavit Gertzius Madvigii adiutus consilio. 
Verba Senecae sunt haec quotiens inpetu opus est non irascitur 
(virtus), sed exsurgit et in quantum putavit opus esse concitatur 
remittitur que , non aliter quam quae tormentis exprimuntur tela 
in potestate mittentis sunt in quantum torqueantur. Obsecun¬ 
des quidem primo adspectu sententiae Gertzii mirantis hic 
de remissione virtutis mentionem fieri, tamen diligentius ex¬ 
cussis verbis nihil in quo offendas inveneris. Nam eodem 
modo de maiore vel minore impetu quamvis non expressis 
verbis dictum est in simili illo de iaculis sumpto, quae pro 
arbitrio militis remisse torta in vicino decidunt, acrius missa 
remota petunt. Ipsum deinde verbum a Gertzio substitutum 
enititurque displicet, quod languet post concitatur et quod 
ita virtus dicitur tamquam magno labore exsurgere. 

Eodem modo particula ac usurpata legitur n. q. VQ 
23, 2 minor enim esset ac maior prout plenius ederetur ac malig¬ 
nius ignis: ac malignius nos e codice E sumpsimus invitis 
Fickerto et Haasio, qui cum 6 aut malignius scripserunt. 
Sed ac quod in illo comparationis membro sine ulla offensa 
est, cur ab hoc relegandum censeamus non video. Alterum 
autem exemplum non legitur, qualem nunc quidem in ma¬ 
nibus habemus Annaeum, restituendum vero videtur n. q. 
V 8, 3, qui locus interpretaturo et emendaturo multas ex¬ 
hibet difficultates, quae omnes fore ut expediantur fere de¬ 
spero. Agitur ergo hoc loco de ventis, qui a Graecis 
tyuohucu vocantur, qui si violentiores flavere , circa medium 
tamen diem relanguescunt nec usquam (sic E, B unquam) usque 

in meridiem aura producitur. lam in his sunt quae progre¬ 
dientem morentur. Praeferemus enim codicis B scripturam 
unguam, quia eis quae hoc loco de spatio potissimum ven¬ 
torum dicuntur, aptior est temporis quam loci designatio. 
Tum nonne hoc sensu caret, eos ventos non usque in meri¬ 
diem produci qui circa medium diem relanguescere dicantur? 
Recte citra medi/wm Buechelerus scribendum coniecit Aliud 
mendum latet in sequentibus verbis alia autem imbecillior 
ac brevior est prout valentioribus minoribusve contecta causis 
est, quibus succurrere conatus est Haasius alid post alia 
autem inserendo. Remanet vero etiamnum vitium. Quis 
enim erit qui cum de tempore et spatio ventorum disserat, 
alium ab alio brevitate differre dicat ? Imperfecta ergo est 
oratio nec in qua priora posterioribus respondeant, quam 
hoc fere modo explebimus: alia autem alia longior ac bre¬ 
vior est prout. Nihil vero certi cum ex traditis verbis 
enucleare mihi contigerit, inani hariolatione abstineo. 

Dissolutionis exemplum exhibet codex N d. b. III 10, 
3 his verbis quam deinde poenam ingratis constituamus? unam 
omnibus, cum disparia, beneficia sint? inaequalem et pro cuius¬ 
que beneficio maiorem minorem , ubi volgo his verbis aut inter¬ 
ponitur. 

At plerumque in huiusmodi enuntiatis apud Senecam 
particulas disiunctivas poni, e numero exemplorum mani¬ 
festum fit: 

magis minusve aestuant n. q. Ili 26, 8. prout aequum iniqutmve 

sidus incessit di VI 18, 3. stellae . cursu suo occursure 

modo frigora, modo imbres ..... movent n. q. II 11, 2. vegeta 
aut demissa prout d. cl. II2,1. brevis aut longa prout n. q. VI 
28.8. sublimis aut humilis, prout Me se submisit aut sustu¬ 
lit n. q. IS, 11. prout aut, ita aut aut n. q. VII11, 3. maiores 
minoresve ignes, prout plus aut minus virium n. q. 11,9. proinde 
aut aut, prout aut n. q. IV 2, 2. proinde maiora aut minora , 
prout aut d. b. III 12, 2. in uno aut altero d. b. VII 1, 4. 
unum aut alterum d. cl. I 26, 4. uno die alterove di. VI 7, 2. 

Identidem ergo que vicem disiunctivarum particularum 
obtinet et plerumque quidem in verbis contrario sensu prae- 

ditis, in quibus frequens apud Senecam haec copulatio 
est, rara per ac, nulla per atque; nam d. b. IY 12, S 
qui Nazariani lectionem atque defenderet, nemo inventus 
est. Sine dubio Tusculanum aut Tiburtinum scriben¬ 
dum est. Cetera vero ibi multam movent dubitationem, de 
quibus quid iudicemus cum disputationis cursu in hunc lo¬ 
cum delati simus, liceat proferre. Docet igitur Seneca bene¬ 
ficia danda esse remoto utilitatis respectu, quin etiam damna 
ac pericula subeunda, ut beneficia dare possimus. Tum ita 

progreditur Nemo Tusculanum aut Tiburtinum paraturus sa- 

* 

lubritatis causa et aestivi secessus, quoto anno empturus sit dis - 
putat; cum erit tuendum est. De verbis quoto anno veram 
sententiam protulisse videtur Gertzius. Postrema vero cum 
erit tuendum est nihili esse quisque videt. Nec minus re a 
abesse volgatam lectionem cum emerit, tuendum est idem 
Gertzius recte iudicavit, sed quam ipse incerta ut dicit ha¬ 
riolatione proponit emendationem cui meret, id intuendum 
est minime placet nec quemadmodum ea intellegenda sit 
nisi qui ipsius interpretationem legerit divinabit. Lux his 
adfulget ex prioribus. Ut enim in dandis beneficiis quid 
reddant quaerere non debemus, sic qui praedium salubritatis 
et recessus causa emit reditum praedii non curat; sed qui 
beneficium dat nihil aliud curat quam ut beneficium det, 
qui praedium emit solam salubritatem et recessum respicit. 

• Atque huic sententiae inventum nostrum hoc cur emat in¬ 
tuendum est aptum putamus. Nec dubitarem adicere cure- 
matin a cumerit fere nihil nisi transpositis litteris differre, 
nisi vererer ne arcessitum hoc et artificiosum videretur. 

Contra haud dubie et pro aut, quod praebet N, scri¬ 
bendum est d. b. VI 6, 1 licet mihi inter se comparare, quan¬ 
tum profuerit mihi quisque et quantum nocuerit, cum compa¬ 
rentur inter se una et altera res. Gertzius ad hunc locum 
1 malim et *. , 

X. 

i 

De anaphorae figura quae vocatur vel ut latino uta¬ 
mur vocabulo de repetitione nunc locuturi sumus, siquidem 
hoc sub titulo quae secuntur exempla componere nobis licet. 
N. q. 111 16, 1 igitur hanc legis sententiam sed quare qui¬ 
dam fontes senis horis pleni senisque sicci sunt? Adiectum est 
que iteratae voci senis propter ipsam repetitionem. Ea enim 
est vis particulae illius ut similia coniungat. Nec est quod 
mihi obicias scriptorem loqui de diverso fontium statu, si¬ 
milis enim vel potius par alter alteri est temporis spatio.. 
Attamen hoc loco non in arbitrio scriptoris pbsitum erat, 
utrum vocabulum repeteret necne, ipsa res poposcit. Eadem 
vero necessitas parti eorum exemplorum abest, quae supra 
in conspectu posuimus, ubi de pronominibus disputatum est. 
Vidimus illic in repetitione pronominis relativi que positum, 
atque in exemplo quod exstat n. q. VI 1, 10 istos qui Camr 
paniae renuntiaverunt quique post hunc casum emigraverunt ii, qui 
migrationem faciunt, re quidem iidem sunt atque illi qui 
Campaniae renuntiant, verba autem ita comparata sunt, ut 
facile credas de diversis hominibus scriptorem loqui. In 
hunc autem errorem quominus incidamus prohibemur que 
particula, qua artior efficitur sententiarum copulatio. Atque 
huius notae exempla apud Senecam, cum non is sit scriptor 
qui brevitatis curam agat, plura invenies. Interdum autem 
diversitate verborum e quibus singula membra pendent re¬ 
petere cogitur scriptor sive eandem sive aliam pronominis 
formam, Ut cuius iam res agebatur cuiusque maxime intererat 
di. VI 15, 2 aut qui colant quibusque non placeat d. b. IV 1, 
2. Ut in his enuntiatis utrique membro suum est verbum 
finitum, ita etiam in his quae secuntur exemplis: 

quantus-quantusq. di. I 2, 4. di. V 3, 2. quod-quodq. di. II 1, 8. 
di. III 20, 8. di. VII 1, 3. quantus-quantoq. di. VII 1, 1. tan- 
tus-tantoq. n. q. III 18, 3. quam-quantumq. n. q. VI 32, 3. 
quanto-quantoq. d. b. I 15, 4. d. cL 15, 2. quatis-quatisq. di. XI 
18, 8. quam-quamq. d. b. V 17, 1. di. V 30, 2. n. q. IV pr. 22. 
alia fortuna cdUerq. mirabilis di. VI 18, 4. 

Sequatur id genus quo imprimis hic que copulae usus 
inlustratur quodque cum oratoria dicendi ratione maxime 
convenit. Ut enim maiore vi pronuntietur sententia, fieri 
solet ut adiectivum aliquod aut adverbium aut alia vox 
quae eodem iure ad duo vocabula pertineat, utrique detur; 
quod iniustrent hi variis modis loci: 

Geminatam adiectivum omnis legis locis his: omnibus locis 
omnibusq. momentis ep. 80, 16. di. VI 7, 4. di. IX 17, 6. 
di. XI 16, 6. di. XII 11, 7. n. q. II 69, 9. n. q. IV 2, 

27. circa-drcaq. d. cl. II 4, 4. deposito-depositoq. 

di. VIII 7, 1 . quam-quamq. d. b. III 88, 2. tam-tamq. ep. 
98, 10. eo-eoq. d. b. III 19, 4. eadem-eademq. d. b. 

III 28, 1. quantas vires quamq. integras di. Y 1, 1. tam 
multa tantoq. se ipsa maiora n. q. VI 16, 3. Huc, praeterea 
pertinent: ep. 75, 16. ep. 80, 8. ep. 85, 22. ep. 89, 20. ep. 90, 

19. ep. 90, 28. ep. 95, 12. ep. 95, 30. d. b. II 17, 6. d. b. VI 

28, 4. di. I 4, 15. di. VI 18, 6. di. VII 26, 6. di. XI 11, 6. di. 

XI 12, 2. di. XII 7. 9. n. q. I 6, 2. n. q. IH 15, 8. n. q. VI 

80, 4. n. q. VII 32, 8. 

Nec tamen necesse est semper repetitae voculae par¬ 
ticulam adnecti, adiungitur alii verbo ep. 91, 6 inbeciUitatis 
nostrae solacium rerumque nostrarum. Atque (ac) autem in 
huiusmodi enuntiatis perraro admittitur summa diligentia ac 
summa subtilitate ep. 95, 61. tam diu, ac tam fideliter di. XI 
8, 2. idem ius atque eadem potestas di. VII 26, 4. 

Ea vero exempla ad quae nunc transibimus, genere 
quidem cum prioribus consentiunt, specie non item. Nam 
repetitio illa fere posita erat in arte scribendi, haec oritur 
e natura et condicione notionum per que compositarum. Ac 
primum quidem, ut a rarioribus incipiamus, ea indicentur 
in quibus fit repetitio verbi, cuius generis plura supra iam 
dedimus, addantur hic pauca alia: 

non pudet "homines .... beUa gerere gerendaq. liberis tradere ep. 
95, 81. qui virtutes alicuius pares suis amat amandasq. 
invicem praestat ep. 109, 10. Bomanus sermo magis se cir¬ 
cumspicit et aestimat praebetq. aestimandum ep. 40, 11. gau¬ 
demus siquid invasimus invadendiq. alios (sic Hauptius pro ali- 

quos) spes vana delusit ep. 74, 9. necesse est aera onerari one- 
ratumq. incumbere n. q. ¥ 14, S. 

Nominum autem exempla cum non omnia eiusdem sint 
condicionis, satius videtur non uno loco poni, sed in diversa 
genera digeri. Proferantur ergo primum, ubi persona per¬ 
sonae accedit: 

. duces ducumq. progeniem di. XI 11, 4. Scipiones Scipionumq. 
matres di. VI 16, 5. senatus populusq. senatu similis di. IX 6, 
6. regibus regesq. simulantibus d. b. VI 84, 1 . deos deorumq. 
aemulos, ep. 69, 18. 

Nec est quod dubitemus huic generi inserere, etiamsi 
non eiusdem nominis fit repetitio, hos locos: 

occupationes divitum concursationesq. ad divitias euntium ep. 
17, 9. deinde sapiens adfectatorq. sapientiae di. II 19, 8 
et sapiens adsectatorq. sapientiae ep. 65, 18. 

Utroque hoc loco, ut verba docent, perfectus ille vir 
qui ad arcem sapientiae iam pervenit, opponitur ei qui con¬ 
silio quidem et voluntate par priori, nondum tamen in sum¬ 
mum gradum adscendit, atque hunc alterum qui adfectatorem 
sapientiae vocaverit, apto nomine utetur. Idem autem de 
voce adsectator non iudico, imnAo dubito hoc quidem loco de 
veritate eius, licet et hic codicum auctoritate defendatur, et 
bis adsectator sapientiae legatur apud Plinium, patris cuiusdam 
Philisti adsectatoris sapientiae VIII17, 21 et Sextius e Romanis 
sapientiae adsedatoribus XVIII 28, 68. Sed utroque loco 
non de eo loquitur auctor qui omnibus viribus ad sapien¬ 
tiam tendit, sed de eo qui in philosophiae studio versatur, 
ita ut apud Plinium propriam vim suam obtineat vox ad¬ 
sectator, solet enim ea significari qui comitem se praebet 
alicui, quare utrumque verbum apte coniunctum legis apud 
ipsum Senecam adsectator comesque di. IX 1, 8 similiterque 
apud Cic. pro Balbo 27, 62 cum comitatu adsectatoribusque. 
Atque natura verbi eo fert, ut componatur cum personis, 
cum rebus compositum praeter hos Plinii et illum Senecae 
locum non inveni; nam apud eundem Plinium XXIX 1, 5 
inter verba eloquentiae adsectator recte distinctionis signum 
posuit Ad. Kiesslingius. Meliore ergo iure si vim verbi 

attendas, ipsum sapientem voces adsectatorem sapientiae 
quam imperfectum adhuc et discentem. Contra qui aliquid 
efficere vel sibi parare conatur, adfectator recte dicetur^ ve- 
lut apud Quintilianum adfectator regni V 13, 24. adfectatores 
Ubertatis VI 2,16. risus adfectator VI 3, 3. Nescio ergo an 
ep. 65 quoque scribendum sit adfectatorque sapientiae. 

i 

* Sed redeamus ad propositum. Interdum res aliqua 
commemoratur et deinde persona cui aliquid rationis est 
cum illa re, ut 

anno temperantiq. annum deo ep. 73, 6. mundus rectorq. uni¬ 
versi deus di. VII 8, 4. . virtuti studiosoq. virtutis di. IX 4, 1. 
medicinam ipsumq. medentem d. cl. I 17, 1. inventa sapientiae 
imentoresq. ep. 64, 7. 

Rem deinde sequitur mentio rerum ad eam pertinen¬ 
tium hisce locis: 

virtutes ususq. virtutum ep. 95, 58. e terra terrenisq. omnibus 
pars humida efflatur n. q. II 54, 1 . corporis rerumq. corpus ad¬ 
jicientium varietas di. VII 15, 4. levitatem casus rerumq. casum 
sequentium ep. 98 4. corporis sui pertinentiumq. ad id curiosa 
non anxie (mens). Quibus locis accedit n. q. I 2, 7. 

Agitur ibi de coronis quae circa sidera formantur. 
Atque in explicanda causa cur turbato aere non oriantur, 
simili quodam utitur scriptor. Lapidibus enim dicit in 
aquam stantem et clausam inmissis circulos nasci, ubi vero 
currat aqua et in fuga sit disturbari. Tum ita pergit idem 
ergo in aere evenit , ut itte qui manet , possit figurari ; at ille qui 
rapitur et currit , non dat sui facultatem et omnem ictum 
venientemque formem exturbat. Sic quidem e codice B edidit 
Fickertus. At plura sunt quae in hac scriptura offendant. 
Nam primum quidem verba venientemque formam , non addito 
unde veniat illa forma, displicent. Tum vox exturbat rei 
parum apta videtur; accedit quod non verisimile est scrip¬ 
torem, verborum minime inopem, tam exiguo spatio inter¬ 
misso idem turbandi verbum repetisse. Atque ipse Fickertus 
veritate huius verbi diffisus proposuit ut scriberetur exstin¬ 
guit, quod nimis recedit a traditis litteris, et in formam tan¬ 
tam, non aeque in ictum quadrat. Adiuvamur aliquantulum 



codice E, in quo post verbum formam additum est ex eo. 
Non vero exstat in eodem codice, quod quidem enotavit 
Fickertus, trahatur. Erravit is vir et in errorem iniecit 
Haasium, qui ex prava scriptura pravam effecit coniecturam 
travehatur. Nam ut docemur Larischii nova conlatione primi 
n. q. libri, proposita in programmate Saganensi a. 1870, 
trahat illius codicis est lectio, quam ex turbat natam esse 
persuadere mihi non possum. Puto olim scriptum fuisse 
detrectat. Hoc autem ne omittam, cum E et B ante exhi¬ 
beant dat , indicativum modum non temptabimus inoffensi 
constructionis mutatione. 

Supra iam attigimus descripto di. VII 3, 8 fea exem¬ 
pla ubi in locum repetiti nominis pronomen substitutum est. 
Atque supervacuum erit omnia huius notae exempla ad ver¬ 
bum referre, pauca satisfacient: parentes Uberique eorum d. cl. 
I 8, 7. primi mortalium quique ex his geniti ep. 90, 4. Per¬ 
sona autem atque res ad eam pertinens coniunctae sunt 
praeceptores eorumque beneficia d. b. III 3, 4. res et res 
condicionem maris cursusque eius di. XII 20, 2. Similia 
sunt: ep. 95, 43. ep. 110, 9. d. b. IV 7, 1. d. b. V 10, 1. 
di. V 34, 1. di. VH 20, 6. di. XI 9, 7. di. XII 20, 2. 

Rarissime autem ac in talibus sententiis conlocatur. 
Atque unum tantum exemplum legi quod plaqe cum ante¬ 
cedentibus congrueret terrae ac terris vicina n. q. I pr. 14. 
Cetera vero paulum iam ab hac formatione deflectunt miser¬ 
rimus ac miserrima omnia efficiens ep. 101, 10. Cambyses 
furiosus ac furore feliciter usus ep. 86, 1. quibus adstruas 
ep. 92, 30. ep. 102, 15. laetitia alta atque ex alto veniens 
di. VH 4, 4. 


XI. 

Sententiae vel notiones contrariae de quibus idem valet, 
ex aequo saepenumero ponuntur per et-et. Interdum hoc 
etiam per que-que fieri supra vidimus, artissime tamen cir¬ 
cumscriptus hic usus praeter eos locos ubi oratio per duplex 
enuntiatum relativum Droerreditur, non invenitur. Rarius 



autem est meritoque a viris doctis, Madvigium dico et 
Handium, reicitur et-que, quod Seneca, si Fickerto credimus, 
adhibuit consentientibus B et E n. q. IV 2, 22 cum rese¬ 
derint (etesiae), ei pelagus conquiescit minorque descendenti inde 
vis Nilo est . Sed lis est de codice E, cuius in Herelii ex¬ 
cerptis haec fertur scriptura cum resederit pelagus conquiescit. 
Scripsit haud dubie Seneca cum resederint , pelagus conquiescit. 
Et-ac ab eodem Handio II p. 529 sermoni latino abiudicatur. 
Nam duos qui ei innotuerant locos ipse repudiat, Quint. XII 
10, 64 et copia verborum atque inpetu , ubi et delendum cen¬ 
set, et recte quidem cum ex priore versiculo male repetitum 
sit. Tum quae apud Diomedem legerat verba et dignitas 
atque potestas , ita nuper edidit Keilius p. 467, 32 et dignitas 
et potestas nulla adnotata discrepantia librorum. Adiecit 
his exemplis Draegerus p. 77 ut defenderet et-ac complura 
alia. Sed apud Cic. d. d. n. I 19, 50 summa vero vis in¬ 
finitatis et magna ac diligenti contemplatione dignissima esi 
male cepit summa , quae vox non adtributa sed praedicata 
accipienda est Altero loco Suetoniano in v. Claud. 21 
utroque et tofina ac lignea unde ortum sit et in propatulo 

f 

est. Apud Tacitum dial. 14 post vocem adfecisset lacunam 

statuendam esse recte nuper Buechelerus in seminario nostro 
• 

philologo censuit. Denique apud Lactantium V 9, 22 vide¬ 
ant et se ac suos ea quae diximus gerere ex antecedente 
littera et natum esse ipse Draegerus suspicatus est. Sed 
videamus de loco Annaeano d. b. III 15, 3 o turpem humani 
generis et fraudis ac nequitiae publicae confessionem. Nam sic 
cum in plerisque codicibus tum in N fertur. Reddidit hanc lec¬ 
tionem Fickertus, dubitanter tamen et pro ac scribi maluit. 
Haasius autem et novissimus editor Gertzius delerunt et. 
Dicam quid ipse iudicem. Et et ac si pro et-et posita pu¬ 
tares, ne hoc quidem intellegeretur, cur ita scriptor verba fraus 
et nequitia idem fere valentia distinxerit. Deleto autem et dup¬ 
lici modo secerni possunt verba, fraudis enim aut trahendum 
est ad humani generis , quod improbo propter similitudinem 
epithetorum humani generis et publicae, aut artius coniungen- 



dum cum ac nequitiae, in quo displicet commissura dttoruta 
diversae rationis genetivorum humani generis et fraudis. 
Aliam ergo corrigendi viam ingressus et intactum relinquo 
et mendum vocibus humani generis subesse suspicor. Desi¬ 
deratur enim verbum quo apertius et clarius illa res argen¬ 
taria, de qua agitur, castigetur. Scribendum ergo censeo 
inhumani fenoris, quae coniectura firmari et comprobari vide¬ 
tur Senecae verbis quae leguntur in fine huius capitis qui 
dat beneficia, deos invitatur, qui repetit, feneratores. 

XII. 

Si plura nomina vel enuntiata eodem iure ponuntur, 
singulis copula aut non interponitur, quae est figura disso¬ 
lutionis, aut interponitur, quod vocatur polysyndeton. Rara 
tamen in posteriore figura est coacervatio particularum que 
et ac, quarum illa ut rigore ac firmitate compaginis augeatur 
gravitas verborum, legitime ponitur in senatusconsultis et 
decretis. Utitur ergo hac sollemni dicendi ratione Dispiter 
in ludo c. 9, ubi sententiam fert de divo Claudio hunc in 
modum cum — contingat longe que — antecellat sit que e 
republica, censeo ut — deus sit eam que rem ad metamorphosis 
Ovidii adiciendamf Atque maiorem certe vim voluit inesse 
Seneca etiam praecepto quod dat de officio regentium et 
iudicantium di. IU 6, 3 ita legum praesident civitatisque rec¬ 
torem decet — ingenia curare, ut facienda suadeat cupidita¬ 
temque honesti et aequi conciliet animis faciat que vitiorum 
odium, pretium virtutum. At deminuitur elegantia sermonis, 
si duplicatur particula ubi illa ratio non adparet, quale est 
quod legitur n. q. VI 1, 10 istos qui Campaniae renuntia¬ 
verunt quique — emigraverunt negant que — ipsos accessuros, 
ubi negantque iusto neglegentius dictum putes pro et mos 
qui negant. Sed rarissima sunt huius generis exempla neque 
ao-ac plus semel me legisse memini; est ita n. q. I 5, 12 
duro corpori ac stabili ac manenti. 

Diversam autem diversarum harum particularum vim 
tempore progrediente magis ac magis evanuisse ea res vel 


maxime documento est, quod in serie complurium verborum 
singula sese non per et , sed diversis modis excipiunt 

Et primo quidem loco nominanda trium vocabulorum 
copulatio quae fit per que-et, dicam — quemadmodum irascen- 
tem retineamus placemusque et ad sanitatem reducamus di. V 
5, 2. Secunda autem ab hoc usu videtur esse copulatio per 
ac-et, velut splendidis uti ac sonantibus et poeticis ep. 114,14. 
Frequens etiam est usus particularum et-que, trans Hadriam 
et Ionium Aegaeumque ep. 89, 20. Saepius vero ad verba copu¬ 
landa quam nomina adhibitum vidi et-ac, erras et ageris ac locum 
ea loco mutas ep. 28, 5. Minore tamen exemplorum numero 
probata sunt que-atque {ac) et atque (ac) -que, qualia sunt 
praetextam facesque ac tribunal di. 11*12, 2. et Carthaginis 
ac'Numantiae Corinthique cinerem di. XI 1, 2 ac ne tertiam 
desideres particulam, his trium urbium nominibus adiectum 
legis et si quid altius cecidit. Uno loco addito qui quam late 
pateat haec ratio ostendat, finem faciam. Quinque enim 
verba variatis copulis componuntur n. q. V 2 necesse est 
alia aliis incidant et inpellant ac repellantur inplicenturque et 
conprimantur. 

Adiectum secundum vocabulum per que ceteris per et 
coniunctis pluriens legi, velut boni magistratus parentesque et 
praeceptores et iudices di. IV 27, 3, ac autem ita usurpati 
unum exemplum tantum praesto mihi est videbis caedes ac 
venena et-et-et-et- di. III 2, 1. 

Mixtura quaedam figurarum polysyndeti et asyndeti 
fit omissa particula in membris prioribus, addita postremo, 
quod tum maxime fieri solet, si ultima vox aut anteceden¬ 
tia omnia aut quae nondum nominata sunt complectitur id- 
que proprium esse officium que particulae notum est. Super¬ 
sedeo adferre exempla id tantum commemoraturus que, cum 
identidem adiectivis ceteri et alius adiciatur, in fine vocis 
reliquus non inveniri apud Senecam. Denique ab adhibenda 
particula atque in hoc genere Senecam quoque abstinuisse 
puto, nam quod ita constitutum esse exemplum videatur, 
aliter explicandum est. Legitur enim di. IV19, 1 nam cum 

dementa sint quattuor , ignis aquae aeris terrae, potestates pares 
his sunt, fervida frigida arida atque humida . Neque vero hic 
habes simplicem quattuor adiectivorum enumerationem, sed 
duplex par notionum contrariarum, quarum priores duae 
parum observata concinnitate sermonis copula carent. 


XIII. 

Ea denique exempla in quibus que quibusdam videtur 
in locum particulae adversativae atque consecutivae invasisse, 
quia fere aliena sunt a proposito nostro consulto in calce 
totius commentationis posuimus. Nobis non ita videtur, 
nam quid ad sermonem latinum, si illi vernacula lingua 
magis animum advertentes ad interiorem sententiarum con¬ 
textum hanc rationem magis exprimi volunt? Sensus par¬ 
ticulae semper par sibi est nec copulandi fines transgreditur. 
Morem tamen illis geram, ut videant Senecam quoque ali- 
quotiens non ita studiosum fuisse accuratioris dictionis aut 
esse noluisse. Sententiam igitur negative expressam haud 
raro sequitur enuntiatum adfirmativum, ubi oppositionem 
quae inest duabus sententiis, particula que designari suspi¬ 
ceris. Cuius generis est in carcere Socrates disputavit et exire — 
noluit remansitque ep. 24, 4. Alia exempla invenies ep. 59, 9. 
ep. 74, 20. ep. 92, 31. di. V 20, 2. di. IX 14, 1. d. b. IV 
1, 2. d. b. VII 7, 5. Differt autem ab his locis eo quod 
non praecedit negatio, quod legitur n. q. II 6 , 1 hunc (aerem) 
quidam ex distantibus corpusculis ut pulverem struunt pluri¬ 
mumque a vero recedunt. Negari quidem non potest, speciem 
atque habitum horum locorum talem esse, qui in fraudem 
impellat animum nostrum. Nec tamen minus errare eum 
confitebimur qui que particulam copulativam pro adversativa 
esse putet quam illum qui conclusionis vim ei induat, quod ne 
Draegerus quidem falsum commentum esse negat. Itaque 
si huius quoque notae exempla indico, non id facio quia 
vere rem ita se habere putem, sed potius ut a falsa inter¬ 
pretatione ea vindicem. Suo ergo arbitrio utetur qui que 

pro ideogue usurpatum accipit di. III 12, 5 in armis oblivi¬ 
scitur (ira) Martem esse communem venitque in alienam potes¬ 
tatem, dum in sua non est. Idem statuendum est d. d. I 
19, 3. d. b. III 27, 3. di. XI 17, 2. 

Ad postremum per que sententias adiungi nihil novi 
designantes, sed explicantes priora verba nihil est quod mi¬ 
remur, cum ita tamquam communione sensus coniuncta vin¬ 
ciantur. Licet ergo duo tantum nunc depromere possim 
huius usus exempla, non tamen his eum coerceri puto. Nec 
credibile mihi videtur, quod Draegerus p. 42 testium silen¬ 
tio fretus significat, talia enuntiata non inveniri apud Cice¬ 
ronem. Senecae quidem verba hoc modo accipienda sunt d. 
b. II 31, 2 qui beneficium dat, quid proponit ? prodesse ei, cui 
dat et voluptati esse. Si quod voluit'effecit pervenitque ad me 
animus eius ac mutuo gaudio adfecit , tulit quod petiit et ep. 
63, 16 si modo vera sapientium fama est recipitque nos locus 
aliquis. 


Tandem ad finem pervenimus iamdudum tibi exopta¬ 
tum defesso ni fallor taedio ac labore. Fore ut multa male 
omissa, multa inutilia, multa falsa iudices, pro certo habeo. 
Atque adeo vereor ne omnia videantur futilia atque sper¬ 
nenda. Sin aliter contigerit, hac quidem in re valde me de¬ 
lectatum iri errore meo ingenue confiteor. 


VITA. 


Natus sum Johannes Hermannus Ludovicus Elammer 
Neomonasterii Holsatiae in oppido anno fi. s. LIII die IU 
mensis Februarii patre Friderico Hermanno Elammer matre 
Emilia e gente Salomon. AnnoLVIII parentes Hamburgum 
commigrarunt, qua in urbe cum litterarum elementis imbutus 
essem, per septem annos discipulus fui gymnasii Johannei, 
cuius tunc dux erat vir incomparabilis Johannes Classen. 
Vere anni LXXIU maturitatis testimonio instructus Lipsiam 
me contuli ibique par quater sex menses commoratus almam 
hanc studiorum sedem adii. Docuerunt me viri clarissimi 
Curtius, Drobisch, Fritzsche, Hildebrand, Hirzel, Lange, 
Nobbe, Ritschl, Seydel, Voigt Lipsienses; Buecheler, R. Ee- 
kul6, Leo, J. B. Meyer, Schaefer, Usener Bonnenses. Ut 
in seminarium philologum reciperer Buecheleri et Useneri 
erga me benevolentia factum est. Exercitationibus suis ut 
interessem benigne concesserunt philologicis, epigraphicis, oscis, 
umbricis Buecheler, archaeologicis Eekul6. — Quos viros 
omnes optime de me meritos esse profiteor. Gratissimo vero 
animo semper colam memoriam Buecheleri, Useneri, Eekul6i, 
quos studiorum meorum adsidue et iudices mitissimos et 
adiutores saluberrimos habui. 


% 


SENTENTIAE CONTROVERSAE. 


1. In recensendis naturalibus quaestionibus Senecae 
plurimi faciendus est codex Berolinensis (G). 

2. Seneca ep. 89, 4 ita scripsit Philosophia unde dicta 
sit adparel. tpso enim nomine fatetur quid amet. Sapientiam 
ita quidam finierunt, ut dicerent divinorum et humanorum scien¬ 
tiam. (cod. B quidam et sapientiam ita quidam.) 

8. idem ep. 94, 1. ita legendum tamquam quis posset 
de parte suadere , nisi qui summam prius totius vitae complexus 
esset. Ariston Stoicus e contrario hanc partem levem exis¬ 
timat. 

4. idem nat. quaest. III 14, 3 nihili est vasta maris 
in occulto via est . scribatur vis. 

5. Falsa est Draegeri sententia duos imperativos a 
Romanis dovvdhag componi pro regula statuentis. 

6. Quintilian. IV 1, 8 ita legendum quaedam in his 
quoque commendatio tacita , si nos infirmos, imperitos (A 
imparatos), impares agentium contra ingeniis dixerimus. 
(cf. XI 1, 21.) 

7. Quae leguntur apud Quintilian. II 16, 5 verba 
haec gui philosophorum nomine mede utuntur, ita corrigenda 
sunt ut eiciatur male. 

8. Apollonius Rhodius IV 1410 ita scripsisse videtur 
vag de aq>e naQr}yoqeeane Xizfjotv (cf. III 741 tr)v 
de fuv). 

9. Non recte praecipit Kruegerus (griech. Sprachlehre 
II 51, 1, 12) refleiive adhibitum esse fav in formula horne* 
rica vej> fuv eeiodfievog. 

10. ei}os in carminibus homericis est forma Aristar- 

chea . scripsit locis omnibus Zenodotus eolo (A 893 
0 138 T 342 £1 550 £2 422 £ 505 o 450). 

11. Non omisit auctor libelli neqi vipovs accuratam 
adfectuum tractationem. 

12. Idem scriptor cum octo locis tpvoei rem aliquam 
constitutam esse dicat, ter epvaei nas, absonum epvai - 
xcfg nas (p- 58, 5 ed. Jahn.) in <pv a e i nas mutandum 
censeo. 

13. Inscriptio laminae plumbeae osca nuper inventa 
num sit devotio non recte dubitat Br£al. 



